text:
छ:
रघोत्तम महराज फेर रावन बध के लीला के तियारी करे लगिस । “कइसनो ढंग ले मारनाभर ताय” बिसाहू किहिस ।
कइसनों ढंग ले काबर जी ? महराज पूछिस । बिसाहू किहिस - महराज, मंय घनाराम मंडल संग तिरपुरी कांगरेस म गे रहेंव ग । ओती के गांव मन म घुमें के मौका लगिस । हमर छत्तीसगढ़ म गांव-गांव रावन । रावनभांठा गांव के बाहिर में । ऊंहा खड़े हे रावन । सौंहत माटी पथरा के । छत्तीसगढ़ म रथे पक्का रावन ह महराज । दूसरा इलाका के गांव म नई देखब म आय रावन के अइसनहा मुरती ।”
बिसाहू के बात सुनके रघोत्तम महराज गजब हांसिस । किहिस-”वाह बिसाहू, गजब गुन्निक हस भई तंय हर । बात म बात निकारे के कला तोर करा हे । बिसाहू ।”
बिसाहू किहिस - “हम बताबो त छोटे मुंह बड़े बात हो जाही गुरू । फेर हमला लागथे के ये जऊन बात हे तऊ न सोचे के लइक हे । गांव गांव पक्का रावन के माने का हे ? सब गड़बड़ हो जथे काम हा येकरे सेती । हमरो गांव म हावय पक्का रावन । एक तो बिसनू दाऊ हे उपराहा म रावन भांठा म खड़े हे ।”
महराज किहिस - “बिसाहू बात अइसे ये जी । कथें नहीं तइहा के बात ल बइहा लेगे । तइहा तइहा के बात ये रे भाई । हमर ये छत्तीसगढ़ हा आजे थोरे बने हे ग ।येला कौसल परदेस केहे जात रहिस जी । तइहा जुग म । कौसल परदेस ! कइसे महराज, कोसल तो हमर ससुर के नाव हे । गांव-गांव कौसल नाव के मनखे रथे ओकर सेती ये का महराज ?” बिसाहू पूछिस ।
महराज कठलगे । किहिस - “बिसाहू इही ल केहे जाथे भजनहा ले आगू रागी, त भोसकबे करही पागी ।” अरे भाई पहली मोला तो बतावन दे बिसाहू । तोर ससुर के नाव कौसल हे तो तोर ममादाई के नांव
कौसिलया हे । फेर बात ल जान तो ले । हमर छत्तीसगढ़ दक्षिण कोसल कहाथे जी । देस राहय कोसल । देसके राजा के बेटी होइस कौंसिला । ओकर बिहाव होइस अजोइधा के राजा दसरथ संग । तिंकर बेटा राम । माने के राम ह हमर भांचा ये । तभे तो छत्तीसगढ़ म भांचा के पांव ममा मन परथे के नहीं । माने गणित ताय, राम हमर भांचा त सबे भांचाराम पांवपरे से काम । याहा दइसन ताय ।”
बिसाहू किहिस - “अच्छा समझाय महराज । तभे हमर गांव गोढ़र म भांचा ल कपिला भांचा कहे जाथे । वाह जी वाह । अउ एक बात अउ हे महराज अंकलहा नाचा गीत धड़काथे तभो बीच-बीच म जय सतनाम भांचा, जय सतनाम भांचा केहे बिना नई छोड़य ।”
महराज किहिस - “हॉ ये बात । भांचा माने भगवान बरोबर । रगरग म कन-कन म तो इहां सत बसे हे । कौसिला अस बेटी के कोसल देस । हमर भांचा मारिस रावन ल त बिसाहू गांव के बीचों बीच रथे रामलीला चौंरा । अउ गांवके बाहिर मा रावन भांठा । माने के बात अइसे ये के राम तो हमर हिरदे बीच म बसे हे फेर बाहिर रावन खड़ेे हे । राम ल सुरता करत राहव । धरे रहो मन धीर । तब बाहिर खड़ेे रावन सों लड़ के जीतहू रे बाबू । भीतर के राम जीतही तब बाहिर के गरजत रावन ला मारहू ।
बिसाहू किहिस - “धन हे महाराज, धन्न हे तुंहर गियान । वाह रे हमर लीमतुलसी गांव । जिहां रघोत्तम महराज अस भांटो । महराज हांस के किहिस - अउ बिसाहू अस सारा । दूनों हांस पारिन ।”
ओती ले अंकलहा संग घनाराम मंडल आगे । हांसत देखिस त अंकलहा किहिस - बिसाहू ह मोरे चारी करके हंसवावत होही महराज ।
बिसाहू किहिस - “अंकलहा, तय चूक गेस । महराज किया बढ़िया बात बतइस । रावन के बारे म । अंकलहा किहिस - बिसनू ल रावने बना देव जी । अरे भइया हो, मंय बतायेंव ग बिसाहू ल हमर कौसल परदेस याने के छत्तीसगढ़ के महत्तम । फेर अउ कभू बताबो । अभी तो,
रावन मारे के समे हे । फेर चलव रावनभांठा चली।
दसराहा के दिन लीमतुलसी गांव म मेला लग जाथे । चारों मुड़ा के मनखे सकलाथें । लीमतुलसी गांव के भांठा बांचे हे । पटपर भांठा । गाड़ी-गांड़ा ढ़िलाय हे भांठा भर । बनत हे जेवन पानी । लीला के लीला, मेला के मेला । रावन बध के बाद लीमतुलसी गांवके मेला सिरा जाथे । ऐसो पानी गिरई के मारे असकट होगे । मेला सुरू होय पइस तइसने दे पानी । रद-रद-रद-रद । चोरो-बोरो होगे । कइसनो कर-कुरा के रावन बध होइस । उसल गे मेला ।
घनाराम मंडल बिहनिया पहुंचगे । महराज घर । आके किहिस महराज, हरहुना धान बो पारे रहेंव ग । आज हंसिया गिरही । चलतेव नरियर फोर देतेव खेत म।
महराज किहिस - “हरहुना के जमाना हे मंडल । माई के जमाना नंदावत जात हे । बने करे हरहुना बो देस । चल फेर चली । मैं तो मुधरहा उठ के नहइया आंव ग । चली फेर । दूनो गीन चेटुवाबाट । खार भर धानेच धान । धान के खेत ल देख के महराज किहिस - मंडल, भोजली गीत म ये बात आथे ग ...
“देवी गंगा, देवी गंगा, लहरा तुरंगा,
हमर भोंजली दाई के सोने सोन के अंचरा ।”
छत्तीसगढ़ के धनहा खेत ह धान उछर देथे मंडल । धन्न हे हमर धरती मईयां । तबले हमर छत्तीसगढ़ म गरीबी गजब हे जी ।
मंडल किहिस - “महराज, हमर सियान काहय, भुइयां बांझ नई होवय, जांगर बांझ हो सकत हे । कुछू हमरो गलती हे महराज । फेर अब धीरे-धीरे सुधरही ग । चकबंदी नई होय रिहिस त गजब गरीबी रहय । चकबंदी होगे त देख न सब खेत एक चक म आगे । पानी पल्लो करब म अउ खातू माटी पालब म सहूलियत होगें । लक्ष्मीदाई के कोरा हरियागे । हरहुना माथ अरो देहे महराज अउ देखव ओती । वो खार म अभी माई धान पोटरी भर होय हे । बीच म खेत मन म गोबरछर्रा हो पाय हे । दू चार
धान छटके पाय हे । आप तो बस मंतर मार के नरियर फोर दव गुरू । येसो बिहाव माड़े हे । अउ अनपूरना घलो छाहित हे । मंतर मार के महराज फोर दिस नरियर । गिर गे हंसिया खेत मा । धान लुवई सुरू होगे ।
घर डाहर आवत खानी महराज किहिस - “मंडल, येसो चीला जल्दी खाय बर मिलही तइसे दिखत हे ।” मंडल किहिस - “महराज, हरहुना के पहली बोझा आप मन के । पहली चीला आपके फेर हमर ।”
महराज हांस पारिस । किहिस - “देख मंडल, हमर छत्तीसगढ़ म परब तिहार अउ रोटी-पीठा के गजब महत्तम ग । मुर्रा, लाड़ू, करी लाड़ू मुठिया, फरा, सोंहारी, गुरहा सोंहरी, ठेठरी, खुरमी, बरा, अइरसा, पोरी रोटी, वाह-वाह ।
मंडल टोकिस - “अउ चीला महराज ?”
“ले फेर उही बात ... हाय रे मोर बोर बरा, किंदर फिर के मोर करा । चीला का कहि पारेंव ले मोही ल घेर लेस ।”
मंडल किहिस महराज, पताल के चटनी, अउ चीला के जोड़ी ग । गजब जमथे ।
महराज अपन बाई ल सुनाती ठठ्ठा मड़इस - “देख तोर भाई का काहत हे, तोर मोर जोड़ी गजब जमथे काहत हे ।”
मंडल किहिस - “दीदी, ससुरार म रहइया पंडित ल जान ते हरहा गोल्लर ल जान । हम काहत हन चीला अउ चटनी के जोड़ी के बात अउ याहा ह हमला टिमाली मड़ावत हे ।” सिबतरी बाई किहिस - “मोर भाइमन ल ठगही नहीं ते महराज के पेट के पानी कइसे पचही ।”
महराज किहिस - “खेत ले आवत हन, सब पच गे । अब भाई तोर आय, बिराजे हे कुछ खवा पिया भाई । ठठ्ठा दिल्लगी गजब होगे । बाई किहिस - दुधफरा बनाय हंव । लानत हंव ।”
मंडल किहिस - “आजे पूजा कराय हंव ग । आजें तुंहर घर कइसे, खाहूं महराज ।”
महराजा किहिस - “महराज घर झन खा न जी, अपन दीदी घर
खा । महराज के बात सुनके सब हांस परिन ।
दूधफरा झेल मंडल अउ सुन ।
महराज किहिस - “हमर छत्तीसगढ़ के खान-पान जी । वाह किया बात हे। कढ़ी किबे त किसिम किसिम के । डुबकी कढ़ी, फोकट-कढ़ी, चिला-कढ़ी, बुंदी-कढ़ी ले एके साग चार रकम के जिमीकांदा, आलू- बरी, झुरगा अउ पापर, बिजौरी, अथान का पूछना हे ।”
मंडल किहिस - “महराज, लार बोहाय अस करथे ग । जादा झन बता ।” महराज किहिस - “मंडल अभी कहां पूरे हे । भाजी तो देख करमता-भाजी, चना-भाजी, कुसुम-भाजी, तिवरा-भाजी, खोटंनी -भाजी, चेंच त लाल चेंच, पंडरी, चेंच, अमारी, अउ पोई-भाजी । गुड़रू - भाजी, मुसकेनी-भाजी । मुस्केनी भाजी खाओ , मुस्कुराते हंसते जाओ ।”
सिबतरी बाई कि हिस - “तोर तो बस लमाना हे । रांधथंव मुस्केनी भाजी त किथस के मिठावय नहीं ।”
महराज किहिस - “रांधव-रांधव म फरक हे ...”
अउ दे हांसी ।
महराज फेर लमइस - देखो जी, मछरिया -उरिद, गुमी-उरला, बर्रा पटवा, चरोटा, चुनचुनिया, याहा तरा भाजी । वारे वारे छत्तीसगढ़ म भाजी खाके रहि जाबो जी । हमर छत्तीसगढ़ के महिमा गजब हे ।
अभी महिमा अउ बखाने जातिस के बिसाहू धमक परिस । संग म बिसनू दाऊ अउ अंकलहा । सब आके पांव परे लगिन । महराज बाई ल हुत करा के किहिस-सिबतरी, देख तो बिचारा मन दुधफरा खाय बर घोंडइया मारत हें । दे दे बपुरा मन ल घलो ।
हांसत -हांसत बिसाहू किहिस - “महराज, मर मर मरे बरदवा खाये बर तुरगवा । हमन रात रात भर पाठ करेन लिल्ला म अउ दुधफरा मिलत हे तंुहला ।”
महराज किहीस - “इही चलन हे रे बाबू । कमाय लिंगोटी वाला, खाय टोपी वाला । हम आन टोपीवाला जी, सदा दिन खाबो । कस - कस
के खाबो ।” तब तक सिबितरी दीदी कटोरी मन म दुधफरा धर के आगे बिसाहू किहिस - “भई गे महाराज, हाथ धो लव । अब पारी हमर हे ।”
पारी तो बाबू रे देवारी के हे ।
“दसराहा निपटगे अब गोड़पारा के मन येसो बिसेस रूपसे कुछू करना चाहत हें ।” घनाराम मंडल किहिस ।
अंकलहा किहिस - “महराज, येसो का का होगे ग । सिकरनिन फांसी लगा लिस । गोंड़पारा म अतियाचार के अंधियार होगे हे ग । चलतेन अउ दू चारबात करतेन ।
बने बात ये जी,” चलव महराज किहिस ।
सब उठ के गोंड़पारा चल दिन । रद्दा म मिलगे मनहरण कबि । संगे-संग आय लगिस । आके महराज के पांव पैलगी करिस अउ किहिस - “फूफा मंय एक ठन कबित्त बनाय हंव ग । सुनबे त बताहूं ।”
महराज किहिस - मनहरन, चल गोंड़पारा में फेर सुनबो ।
बिसालिक गोंड़ के चौरा म सब बइठिन । महराज किहिस देखव जी, “जउन होगे तउन होगे । दसराहा निपटगे, फेर देवारी सुन्ना नई परे चाही । गौरा-गौरी के जस गाना हे । देवता ल मनाना है ।”
बिसालिक आंसू पोंछत किहिस - “गुरूजी छाती म पथरा माड़ गे हे ग । जबले हमर गांव के बेटी झूल गे फांसी म तबले नजरे म ऊ ही ह झूलथे । का करन भाई रिसाही महादेव त रिसा जाय । हमर बर तो रिसायेच हे । खुस हे तऊ न तो ठेठवार अस पोठहर बर खुस हे ।”
महराज किहिस - “देखव जी, गंवार मरे लकड़ी के बोझा । ठेठवार अपने करम म जाही । अब देखव न ठेठवार डोकरा ह किराय कुकुर अस अलिन गलिन म किंदरत हे । बइहा होगेहे । तंुहला देवारी के सब खर्चा ये सो मंडल घनाराम दिही । दिन देवारी आत हे । रिसाय अऊ दुख करे म नई बनय ।”
बिसालिक किहिस - महराज, हम तो सदादिन तुंहरे संग हन ग । ठेठवार पारा तो हमला झांकब पाप रिहिस । तुंहर संग रेहेन त गत बने
रिहिस । कोजनी टूरी कइसे बइमान मन संग ... । सिकारी के बेटी माने हमर बेटी ग । गरीब गरीब के एक जात ।
बिसाहू किहिस - देख बिसालिक बड़े संग रिबे त खाबे बिरो पान, छोटे संग रिबे त कटाबे दुनो कान कहावत हे । दुनो बात देखत हन । महराज के बताये रद्दा म रेंगना हे । दुख सुख तो घाम छांव ये जी । आत जात रिथे । का घर के बइठे म दिन बीतही । त चल महराज के पाव पर अउ संकलप कर के ये सो गऊ रा गवरी के सवारी तोर घर ले निकलही । सदा दिन तोर घर ले निकलत आये हे । कइसे सुन्ना पारबे ।
बिसालिक उठ के पांव परिस अऊ घनाराम मंडल निकाल के खनखऊ वां गन दिस, दस ठन चांदी के रूपिया ।
किहिस - बिसालिक, “अउ कमती परही त बताबे ।”
बिसालिक किहिस - “का कमती परही भइया । तोर राहत ले कोन दिन कमती परे हे ग ।”
अउ टप्प ले ओकरो पांव ल पर दिस बिसालिक हा । मनहरन रखमखा के उठ के । किहिस - महराज फुफा गीत सुने बर परही ग ।
महराज कहिस - “भाग भइगे टूरा ह इहां कवित्त सुनाय बर डटे हे । बिन सुने चोला नई बांचय बिसाहू ।” ले मनहरन त सुना डार बाबू । मनहरन गला खंखार के फेर सुरू करिस...
सुतव गौरी मोर सुतव गौरा
सुतव गऊं टिया मोर, सुतव गऊं टनिन,
सुतव नगर के लोग ।
गीत सुन के महराज एक मुटका लगइस अउ किहिस - “हम जगाय बर कुमेटी करत हन अउ देख कबि हा सुताय चाहत हे । अरे मुरूख, कबि हा तो जगवारी के बात किथे जी । अभी जागे के पारी हे बेटा, सुतना हे बाद में । बिन जागे सुतब म का महत्तम हे जी ।”
“भुखाबे त खाबे,
जागबे त सुते पर पाबे ।
मनहरन हांसत हांसत महराज के पांव परिस अउ किहिस - “फूफा, देवारी मा गोंड मन गाथें तऊ न गीत ये ग । मोर नोहय । मैं तो दूसर बनाय हंव । सुनावंव ? महराज किहिस - “राहन दे ददा, बहुत होगे रे मनहरन । हमर जीव ल बांचन दे मोर बाप । खवाना न पियाना, खाली कबिता सुनाना । “अइसे कर मनहरन, एक दिन अपन घर म अच्छा दार - भात, कढ़ी, रमकेरिया के साग रंधवा । खाबो त सुनबों, सुनत सुनत खाबो ।”
देवारी बूता के मारे लीमतुलसी भर के का माई लोगन, का लइका सियान, सब बिपटा गें । ओती लुवई टोरई के कारज फदक गे । येती छाबना मंूदना । कइसे पंदरही बीत गे पते नई चलिस । गौरा चौरा मा एक हफ्ता पहली फूल कुचरागे ।
एक पतरी रैनी झैनी,
राय रतन ओ दुर्गा देवी...
गीत गौरा चौरा म सुरू होगे ।
बिसालिक के घर म छत्तर के बनाय गौरा के सिंगार सुरू होगे । गौरी बनिस सुकालू के घर म । गौरा चढ़िस नंदी म, गौरी ल बइठारिन केछुवा बना के । भरूहा काड़ी,माटी सनपना, धान के बाली, पीड़हा, गोंदा फूल, दीया, पोनी अउ तेल सब के सरंजाम होगे ।
बिसालिक अउ गोंड़पारा के भाई मन करसा बोहाय बर येसो घलो अपन बहिनी ल लेवा के लानिन । दुख तो रिहिस फेर गौरा गौरी के मान राखे बर बहिनी मन ल लेवा के लानिन । लुगरा, पोलखा, चुरी, चाकी, पइसा-रूपिया , सब दीन । ठीक समें म बहिनी मन करसाबोह के निकरिन । गंवखरा बाजा बाजे ल धर लिस- दधनिंग दधनिंग । धान के बाली, महऊ र रंग, चांऊ र गोबर, हरदी रंग म सिंगारे गौरी गौरा ल पीढ़ा म बोह के निकरिन । गीत सुरू होगे ...
झपिया के लुगरा, पहिर मोर बहिनी,
बोहि लेबे झालन बहिनी बोहि लेबे करसा ।
करसा सिंगारो भइया रिगबिग रिगबिग,
बहिनी सिंगारो भइया गोमची बरन के ।
काखर करसा हे रिगबिग-रिगबिग,
काखर करसा सिंगारे हो बहिनी ।
गौरी के करसा हे रिगबिग - रिगबिग,
ईसर के करसा सिंगारे हो बहिनी ।
गौरा -गौरी लेके सब निकरिन अउ घरो घर पूजा होय लगिस । गौरी-गौरा के बिहाव म सब लाड़ू बरा खवाय के बाद गारी गल्ला भड़ौनी के गीत चलिस । रामाधार बरात के आगू म कोंहड़ा तूमा लेके, कमचील के बनाय घोड़ा म चढ़के गजब नाचत कूदत निकलिस । माड़े राहय गौरा-गौरी म चारेां मुड़ा दिये च दिया । रिगबिग-रिगबिग जग जोत ।
बिहनिया हूम देवाय गिस । गौरा-गौरी बनाय के जगा म जाके सब हूम दिन, नरियर फोरिन अउ सिरोय बर गीत गावत निकरिन ।
सब संग मनहरन फेर गीत लमइस - सूतव गौरी मोर सूतव गौरा । दूसरइया दिन राउत मन के दिन कहाथे । काछन निकलिन । रामबगस, गनेस, सुखरू राऊ त मन ल निकारिन । घर-घर जाके मालिक मन । तिसरइय्या दिन ठेठवार मन के दिन । फेर ये बछर ठेठवार मन कमतिहा मानिन देवारी ।
लुवई भरदरा गे । खोजे का मिलतिस लुवैया फेर बिसनू दाऊ काहत लागय । सब जतका बनिहार तौन बिसनू दाऊ के खार ल लू लेतिन तब दूसर डाहर मुंह कर पातिन । दौरी बर घरो-घर ले बछवा बइला खोल के बिसनु दाऊ अघुवा के ले जाय । पहिली दाऊ के मिंजई हो लेतिस तब किसनहा मन के पारी आतिस । तइहा जुग के नियम । चलागन चले आय हे । अउ त अउ, गौटिया घर के बेटी मन ल लिहे बर जाना हे त काम बंद । लिह के लान तब तोर खेत म जाबे । नागर बक्खर, दतारी, गाड़ी-गड़ाही, दौरी, ओसाना-धरना, सब म अव्वल लम्बर । बिसनू दाऊ के काम चमाचम ।
महराज ल बने नई लागय फेर का करय । पथरा तरी हाथ चपकाय । मालगुजारी सासन म नई चलय । थोरूक सम्हलव भई । देस अजाद होगे । जवाहिरलाल हमर परधान मंत्री हे । सरदार पटेल लौहपुरूष कहावते हे । देस भर के राजा मन ल पानी पिया दिस । देस ल एक कर दीस । तऊ न देस के नेतामन के भाव ल राखव भई। महराज समझाय अस करिस ।
बिसनू दाऊ किहिस - महराज, ओरवाती के धार बरेंडी नई चढय । गौंटिया गौंटी करही । हमू पढ़े लिखे हन । जवाहरलाल जी के कपड़ा धोवावय इंगलै५ड में । ओकर बाप के आमदनी राहय पचास हजार रूपिया महीना । त राजा के बेटा बनिस राजा । कोन गरीब के बेटा बनगे परधान मंत्री महराज ? राज करही तिही राज करही टिटही के दरी सरग नई छेंकावय । बड़े-बड़े गीन इन मुंडी अटियइन । बिसाहू अंकलहा नाच कूद कर लंय महराज, राज तो बिसनू करही । कोनो नचइया, कूदइया, गुन्निक राज नई करंय । राज करही राजा चाहे डिरामा कतको कर लंय ।
महराज असकटागे । किहिस - बिसनू तभे गौसाई तुलसी दास जी लिख गें हें ...
“मूरख हिरदय न चेत, जो गुरू मिलहिं बिरंचि सम,
फूरहिं फरहिं बेद, जदपि सुधा बरसहिं जलद ।”
“का होगे महराज ?” काहत बिसाहू अंकलहा आ गें । महराज किहिस का होही जी । बिसनू दाऊ ल हम कहेन के गारी-गल्ला छोड़व थोरूक सुधरव । त का किथे नचइया कूदइया का पार पाही । राज करइया राज करही कथे । ले इही ल कथे अरसी खेत म गंड़वा बुड़गे । माड़ी भर धन हे ते बिसनू दाऊ के ठेस ल देख ।
तब बिसनू दाऊ किहिस - “महराज, महूं तुंहर चेला अंव ग । तेकर सेती सुन लेथंव । नहीं ते महराज रे काहत थपरा वाला खानदान ताय हमर गौंटिया खानदान महराज । हम माने हम ।”
महराज किहिस - जुरजोधन, कंस ला घलो सब गुरू समझइस
दाऊ फेर मानय तब । रावन ल कमती नई समझइन, फेर मानय तब ।
बिसाहू किहिस - “आजो ले रावन ल समझावत हन महराज मानथे कहां बुजा हा ।”
बिसनू घलो हांस परिस । बिसाहू के टिमाली के अरथ समझगे । महराज किहिस - “देखो जी, बहुत होगे टिमाली । सुनव । अंगुल म आये हे एक झन जोगी । गांव के गांव जात हें । हम सोचत हन के अपन चेला मन संग हमू चलतेन अंगुल । उही कोती ले जगन्नाथ पुरी चल देबो । जगन्नाथ जी के दरसन कर लेबो रे भाई ।”
बिसनू किहिस - “महराज, मोर महतारी रात दिन रटत रथे गा । चले चाही।” महराज किहिस के भई रातकुन आ जावव घर मा । सब बात कर लेबो तियारी करे बर परही ।
बियारी करके सब सकलइन । महराजी, घनाराम मंडल,बिसाहू अंकलहा, रघोत्तम महराज अउ गांव के दू तीन झन अपनलोग लइका संग जाय बर तियार होगे ।
तीन दिन बाद रवानगी रिहिस । गांव भर मा बात फइल गे । होत होत पचास झन होगें । घरोघर तियारी चले लगिस । रोटी पीठा बनगे । मुड़वा लोटा, गिलास, चद्दर, एक डंडा, संग म कं डील । जेकर सो जो हो सकय राखत हें । बिसनू दाऊ बाल्टी अउ कोपरा रखवाय बर मान गे । कराही, अऊ जेवन बनाय के समान छेना-लकड़ी सब सिलहो लीन । पुराना मसरी, चना अउ आमा- खोइला, पताल-खोइला सब धरा गे । होगे जगन्नाथपुरी जाय के तियारी ।
महराजी, सुधू केंवट मंजीरा, खंजेरी अउ ढोलक धर लीन । मसाल के भभका राधेसाम नाऊ धर लिस । महराज किहिस - “राधेसाम, माटी तेल बने धर लेबे बाबू । बिसनू दाऊ सो मांग लेबे ।”
सब परबंध होगे । गांव भर के मनखे छोटे बड़े सकलागें । पंदरा दिन बर गांव ले बाहिर जात रिहिन । कतको झिन रोय लगिन । महराज किहिस -”देखो जी, सदा दिन बर नई जात हन । भगवान श्री जगन्नाथ ल
दसों अंगरी के बिनती करबों के हे जगन्नाथ, हमर लीमतुलसी बर छाहित राह । ये गांव ल बिरिन्दाबन कस राख महराज । महराज के अतका कहना रिहिस के महराजी उठा लीस पद ...”
“संत मिलन को जाइये, तज माया अभियान हो,
ज्यों ज्यों पग आगे बढे कोटिन जग्य समान हो ।”
बिसाहू दूसर दोहा उठा लीस ...
बहुत दिनन की जोबती, बाट तुम्हारी राम हो,
जिव तरसे तुझ मिलन कंू, मनि नाही विश्राम हो ।
...भजन बोलो ...
गावत -बजावत सब गांव भर के लइका सियान ढाबा गांव तक अइन । उहां ले सब बिदा करके लीमतुलसी गीन । जगन्नथिहा मन निकलगें महंतलाव रद्दा बर । ढाबा ले अरकट्टा सोज पैडगरी रद्दा धर लीन । जेवन बनाय के बेर महंतलाव पहुंच गीन । उहां लइका सुरताय बर धर लीन । बिसाहू अपन बाई ल करलाही काहय । ओकर करलाय अस बोली ल सुनके नाव धरे राहय बिसाहू ह । ओ ह भात रांधिस । महराज बाई ल देख के किहिस - देखो रे भाई हो , हमर बाई ल गजब छुवा लागथे, थोरूक दुरिहा म रइहू । आगी के लपट झन आ जाय, छुवा जाही नहिं तो ।
सिबतरी बाई भन्नागे । किहिस - “तंुहर चाल ल मोर मइके भर के सब जान डरे हें । अपन ददा दाई, भाई बहिनी मन सों मैं का छूवाहूं । जिकर कोरा म मंय खेल के नान्हे ले बड़े होय तिंकर सो छुवाहूं ।”
महराज थपड़ी पीट के हास दिस । बाई किहिस - तिरिथ बरत जाय लागथें तो बड़े-बड़े सुधर जथें, फेर वाह रे गुन्निक । इहों ठट्ठा दिल्लीगी बिन पेट के पानी नई पचत हे । को जनी दई, जगन्नाथ महराज के सरन में पहुंचत ले का का नाटक देखाही मनखें मन ।
महराज मुच-मुच करत बिसाहू संग तरिया कोंती रेंग दिस । जेवन पानी बनगे त सब झन भोजन पइन । संझौती फे र निकरिन रइपुर टेसन ।
गावत बजावत पहुंचिन । उहां चारो मुड़ा के मनखे । टेसन भर मनखेच मनखे । सब अंगुल जवइया । बिसाहू किहिस - महराज यहा का मेला ये गा । कोजनी भई काबर बतरकिरी अस सब झपाय चाहत हें ।
महराज समझाइस - बिसाहू दुनिया म सबो दुखी डंडी हें जी । कोनो ल धन चाही, कोनो ल मान । कोनों ल तन चाही, कोनो ल डिह म दिया बरइया बेटा । सब काही न काही मांगे बर जात हें ।
अंकलहा ल गजब अचरज होइस । अइसन अनपबर मनखे नई देखे रिहिस अंकलहा हा । दल मन के भजन कीर्तन जगा जगा चलत राहय । महराज बतइस के खुर्दारोड के टिकस लेना हे । उहां ले जाबेां अंगुल । टिकस लेवागे । गाड़ी अइस । चढ़ा उपरी सुरू होगे । तरी उपर मनखे । बेलासपुर के जात ले कतको अधमरा होगें । यहा काये दई, घर के जीव ला वन म डार पारेन सिबितरी बाई किहिस । बेलासपुर ले फेर आगू चलिन । टेसन टेसन म रकम-रकम के गोठ । कोनो काहंय के अंगुल मात गे हे एक ठन हर्रा अउ गांव भर ल खोखी । का करय बिचारा साधू जग भर बयमारी ।
थोरूक अउ आगू गीन त अउ अलकरहा बात सुनिन । राम राम काहत रद्दा कटिस । गिरत हपटत सब पहंुचिन अंगुल । उहां न पिये के पानी न रेंगे के रद्दा । सब तिरथाहा अकबका गें । मनखेच मनखे । पुलुस वाला मन रद्दा रोक दिन । तब महराज जानिस के अंगुल म धुंकी उठ गे हे । सब फेर टेसन अइन । रद्दा म सिबतरी बाई लथर गे । देखो देखो होगे । दे उल्टी दे उल्टी । बिसाहू के बाई ल उल्टी टट्टी दूनों सुरू होगें । कइसनो करके गाड़ी म सब झन बोजइन । घंटा भर म दूनो नारी परानी परलोग सिधार गें । महराज बोम फार के लगिस रोय । बिसाहू सब ल समझाय लगिस । महराज ल रोवत-रोवत उल्टी होय लगिस, देखते देखत महराज, घनाराम अउ गांव के सात मनखे उपर डाहर चल दिन । डब्बा म चिहुर उड़गे । लीमतुलसी गांव के भाग फुट गे । रोवत कलपत बिसाहू अंकलहा ल किहिस - “सब ल तो धुकी दाई चह दिस अंकलहा का मुंह देखाबो
भाई लीमतुलसी मा । हमू मन ल भगवान चिन्ह लेतिस जी । महराज गय त हमर आत्मा उड़ागे । का बांचगे अब लीमतुलसी म मोर भाई ।”
अंकलहा किहिस - मैं का तोला समझाहूं, बिसाहू । कभू आय नई रेहेन भइया बाहिर । “कभू काल के करसि उधवा तेकर कुला ल चाबिस घुघुवा ।” तौन हाल हे । का करत करत का करि डारेंव गुरू काहत रोय लागिस अंकलहा । लास मन ल लेके रइपुर म उतरिन पुलुस वाला मन । जतेक लास रिहिस सब ल झोंकवा लीस । अंकलहा अउ बिसाहू बांचे मनखे मन ल धर के रोवत कलपत गांव के रद्दा धरिन । बिसनू दाऊ भगा गे अलग ।
लीमतुलसी गांव जाके बिसनू दाऊ कुमेटी कर लीस । गांव भर के मनखे मन ला सकेल के किहिस के धुंकी लेके आवत हें सब । इहां गांव के गांव खलक उजर जाही । तिरथाहा मन ला नरवा तीर म छेंक लीन अउ तीर तखार के गौंटिया पारा के टुरा मन ऐलान कर दिन के एक पन्दरही नरवा मा रहि लिही तभे आहीं लीमतुलसी म । ये बात ल सुनिन संतू, समे, सभा, दानी सब उमड़ गंे । किहिन के आज तक लउड़ी बेड़गा नई उठायेन फेर अब कहूं गौंटी देखाहूं ते चाहपट मात जही । सब अइन गांव के अपन हितू पिरितु ल संग म लेके । अंगुल ले बांच के आधा थोरहा मनखे आंय रहंय । दानी बिहुस होगे । बिसाहू के खांध म मुंड़ मड़ाके गजब रोइस, ममा, मयं अनाथ होगेंव ग । का जी के रिहूं । न दाई, न ददा ।
बिसाहू किहिस - “देख भांचा, महराज कहय ग बिधि के लिखा न मेटन हारा । तंय गुन्निक भांचा अस ग । हम तोला का समझाबो ददा । तहीं हमला समझाते । जौन होगे तौन होगे । घनाराम मंडल चल दिस, महराज हमला अकेल्ला कर दिस, दीदी गय । तोर मामी घलो सिरागे । मोरो जग अंधियार होगे भांचा ।”
संग म आय सभा, संतू अउ गांव भर के मन समझइन । सभा समेलाल ला धरिस । संतु सम्हारिस दानी ला अउ सब झन रोवत ललावत
गांव बर निकरिन । बने बने तिरिथ करके आतिन त का उछाह रितिस, कतेक गावत बजावत परघावत लेगतिन । चारो मुड़ा सोर हो जतिस, फेर वाह रे विधाता ।
गांव के तीर म बड़े जनिक बर पेड़ ल खड़े देख के महराजी बोम फार के रोय लगिस । रोते रोवत जोर से नारा लगइस - गुरू रघोत्तम महराज अमर रहंय । सब झन सन्ना गें । महराजी दानी ल पोटार लिस । अउ एक दोहा रोते रोवत गोहार पार के सुनइस ...
“हेरत हेरत हे सखी, रहया कबीरा हिराई,
बूंद समाना समुंद में , सो कत हेरी जाय ।
सुसकत सुसकत महराजी किहिस - “भांचा, अब रघोत्तम महराज सदा दिन बर हमर हिरदय म समा गे ग । हम सब ओकर भाव के संतान अन तंय ओकर परंपरा ल आगू बढ़ाबे दानी महराज ।”
अंकलहा किहिस - “भांचा दू अक्कड़ भांठा अउ तीन अक्कड खेत मंय भागवत आसरम के नांव म आज चढ़ा देव ग । तोला हमर रघोत्तम महराज के भागवत, लिल्ला सब ला सम्हालना हे ।”
दानी रोते रोवत किहिस- “तुंहर जइसन हुकुम होय भई । मंय तंुहर कोरा म बइठे हंव ग । तंुही मन मोर महतारी बाप, तुंही मन गुरू, लइका ल तुमन अतेक बड़ सियानी देत हव । तुंहर बड़ई हे भई कहे गे हे राम से बढ़कर राम कर दासा । तुहीं मन बड़े अव । मोला अब कोरा ले झन उतारहूं ग...” काहत काहत दानी रोय लागिस ।
ओ दिन गांव म घरो घर चुल्हा नई बरिस । सब झन जुर मिल के दानी के घर गीन । जब रघोत्तम महराज राहय त कतेक कुलकत राहय दानी हा । अब कइसे निचट बुढवा अस दिखत हे । बिसाहू अंकलहा ल किहिस - देख अंकलहा, बाप के बल भगवान के बल गा । हमर भांचा हा एके रात म खंख होगे । लइका ले सियान होगे गा ।
बिसाहू अउ अंकलहा उही दिन ले दानी महराज के संगे संग रहे लगिन । रात दानी बांड़ा मं सुतंय । तीन दिन तीन रात दानी नई सुतिस ।
झकना के उठ जाय । दीदी तंय कहां चल देस मोला छोड़ के, कहि के रोवय । ओती समेलाल ल सम्हारे बर परय । घनाराम मंंडल के बेटा समे । पढ़े लिखे समझदार फेर दुख म बड़े- बड़े के समन्दारी सिरा जथे ।
बड़े महराज रघोत्तम गुरू रितिस त कतेक हमन ला सम्हार लेतिस ग । गय गुरूजी हा अपन देस गा । सदा काहय...
“हम बासी उस देस को, जहां पर ब्रम्ह का खेल,
दीपक जरै अगम्य का, बिन बाती बिन तेल ।”
चल दिस ग । हमला अनाथ कर दिस । गांव भर के मनखे धीरे-धीरे सकलागें । सबके सोचना रिहिस के अब कइसे करबो किरिया करम । लहास ल तो नई पायेन । अब का करबो । बिसनू दाऊ मुड़ी तरी डाहर गड़ियाय आगे । मनहरन ओला देख के रोसिया के उठगे । किहिस - “रावन के रमदल्ला म का काम । गांव म आवन नई देत रेहे । अरे, एक दिन सबके उही गत होना हे ।सब झन सन्ना गें ।”
बिसनू दाऊ हाथ जोर के किहिस - “मय हा रघोत्तम महराज के बिगड़े बेटा आंव ग । मोरो पाप ला धोवन दव । दानी महराज ल लेके मंय इलाहाबाद जाहूं । तभे मोला हरू लागही ।”
सब चुप सुनत रहिगें ।
दानी महराज किहिस- “देख दाऊ, अब बाप महतारी तोचल दिन । तुम सब अब मन के मालिक हव । चाहौ ते अपन धन, खेत, मंदिर, सब ले लव । मंय बैराग ले लहूं । मोला अब छोड़ दव भई ।”
दानी महराज के बात ल सुनके बिसनू दाऊ हाथ जोड़ लीस । किहिस - “देख महराज, हमर गुरू रिहिस तोर सियान हा ग । अब तय हमर गुरू । गुरू ल रिस नई करे चाही भई । जौन होगे तौन होगे । छिमा दिहू । हमरो पत राख लव भई ।”
गांव भर के सबो पारा के मनखे सकलाय रहंय । दानी किहिस - देखव जी, हमर बाप सदा छत्तीसगढ़ के जस गइस छत्तीसगढ़ म गांधी महात्मा अइस । हमरे छत्तीसगढ़ के सुन्दरलाल बबा ल वोहा अपन गुरू
किहिस । छत्तीसगढ़ के गांधी सुन्दरलाल बबा राजिम तिर के चमसूर गांव के रहैया बारागांव के मालगुजार । फकीरी धर लीस । देस बर बैरागी बनगे । ओकर गांव के लकठा म बहे हे राजिम तिर महानदी । जिहां संगम म कुलेश्वर महादेव बिराजे हें । हम अपन बाप-महतारी संग दू तीन बेर उहां गे हन । हमर बाप काहय, बेटा जब मैं नई रिहंू तभों तंय राजिम अउ महानदी जरूर आबे । हमर छत्तीसगढ़ के गंगा ये गा । हम इही म तरबो दानी ।
मोला ओकर बात हा सुरता हे । हम इलाहाबाद नई जान । गांव भर के मनखे जौन जा सकत हें, राजिम सब जाबो अउ पुरखा मन के सुरता करके महानदी मे असनान करके आबो ।
उही हमर बर पतित पावनी, उही हमर बर गंगा,
महानदी के सरन म जाके, करबो तन मन चंगा ।


c: text/html

text:
आज जेला देखबे तेला सौ-पचास लोगन के भीड़ धरे किंजर रिथे। बड़का नेता मन सभा करे के आगू चेता के राखे रिथे के बने भीड़ सेकेल के राखहू तभे मै आहू। छोटे नेता मन ऊंकर बात मान के चाहे जइसन होवे, जेन करे बर लागय, कइसनो करके भीड़ जुटाना हाबे इही जुगाड़ म रथे अउ बनिहार मनला कारयकरता बनाके नेता के आगू जय जयकार करवाथे। जतका बड़का नेता, ओकर बर ओतके जादा भीड़ जाही। चलो अब के चुनई ले बनिहार मनके तो फइदा हो जथे। आज ए छाप के नेता के पाछू काल ओ नेता के पाछू। कोनो दिन तो एक जुवार येकर जय अऊ दूसर जुवर दूसइया के जय। जय बोल के पइसा कमाव। कास ये नेता मन चुनई जीते के बाद उकर खातिर कोनो अइसन रद्दा बनातिस के ओमन ल सबर दिन काम बुता मिलते राहय। ओमन ला रोजी-रोटी बर बाट जोहे ल झन होवे। फेर अइसन हो जही तव भीड़ म कोन जुरियाही। गरीब अउ दुखिया नइ रिही तव नेता जी भासन काकर दीही। कोन ल विकास कराये के लबारी किरिया खाही।
अब के चुनई ह तो घर परवार के चुल्हा तको अलगा देथे। एक भाई भारतीय जनता पारटी जी जिंदाबाद, जिंदाबाद-जिंदाबाद काहत हावय तव दूसर भाई कांग्रेस पारटी जिंदाबाद, जिंदाबाद-जिंदाबाद काहत हाबे तव तीसर ह अऊ आन परटी के जय जयकार करथे। दू दिन बने रिहिसे तीन दिन बने रिहिसे चउथईया दिन म भाई-भाई म खिबिड़-खाबड़ मातगे। बाहिर के आन-आन के झगरा घर म आथे के तोर नेता अइसे हे वइसे हे। वो किथे तोर नेता अइसे हे-वइसे हवय। धीरे-धीरे चुनई ह चुल्हा ल तको अलगा देथे। खास करके मंझोलन परवार वाले मनके इही हाल होथे। काबर के सबसे छोटे अउ बड़े परवार वाले मन ला तो अपन काम कउड़ी ले फुरसत नइ मिलय। मंझोलन परवार अपने-अपन म लड़ मरथे। बड़का नेता तो अलग-थलग रिथे फेर मंझोलन परवार के कारयकरता मन ल तो एके तिर रेहे बर हाबे तव रोज-रोज गारी बखाना देवई, पोल पट्टी खोलई म रिस तो लागबे करही। मंझोलन परवार मन लड़ मरथे अउ छोटकू अउ बड़का परवार वाले मन दूनो परटी संग संघर के पइसा झोरे के बुता करथे। काबर के जइसन संग तइसन बेवहार करना, नारा लगाना हे अउ पइसा कमाना हे...चुनई आहे ददा ।

robotstxt: allowed

filter: keep


text:
- श्रीमती सपना निगम
हमर गाँव माँ एक झन जुवर्रा टूरा रहिस हे.मूड ला अडबड खजुवाय औ लडर-बडर गोठियावय . .ओखर मूड माँ बहुत अकन ले जुवा अउ लीख फरे रहाय . एक झन मितान हा ओला बताइस - ''आज-कल जुवा-लीख ला मारे बर नवा शेम्पू आय हे . एको बेर लगा लेते , तोर समस्या हा हल हो जाही. बने साफ-सुथरा रहे कर भाई. ! मितान हा ओला शरीर के साफ-सफाई के महत्व बताइस . जुवर्रा टूरा हा तरिया माँ नहाय ला जात रहिस. ओला मितान के बात सुरता आइस.जात-जात सोचिस - आज शेम्पू लगा के बने खल-खल ले नहाहूँ .तरिया माँ डुबकहूँ अउ मूड ला फरियाहू . वो हा दुकान माँ जाके कहिस-ऐ भाई मोला बाल सफा करेके शेम्पू देबे. दुकानदार मेर ले वो हा शेम्पू लेके तरिया चल दिस. शेम्पू लगा के, बने मूड ला मींज के नहाइस बपुरा हा , तरिया माँ बूड के जइसे निकलिस अउ सोचिस ,आज तो मोर चुंदी हा शाहरुख़ सही बने फ़रियागे होही. अरे ......ये का ? मूड माँ जइसने हाथ लगाइस ,वोखर चूंदी मन सब झ र गे रहाय . रोवन लागिस बिचारा अउ मितान ला अडबड गारी देवन लागिस. टावेल-गमछा माँ अपन मूड ला तोप के गारी देवत-देवत मितान- घर गईस. मितान हा ओला नहीं चीन्हीस .तय कोन हस, मोरे घर माँ आके मोहि ला गारी देवत हस. अड़हा टूरा अपन नाव बताइस अउ अपन मूड ला देखाइस .अरे..... ये का ? तोर तो सब्बो चूंदी सफा हो गे.चल तो दुकानदार ला धमकाबो, वो हा का शेम्पू दे रहिस , दुनों झन दुकान माँ गईंन .दुकानदार हा बताइस -बाबू ! तयं हा बाल सफा करे बर शेम्पू मांगे रहे.बाल साफ करे बर मांगे रहिते तो वइसन शेम्पू देये रहितौं. मोर कुछु गलती नहीं हे.अड़हा बिचारा का करय ? थोरिक भी पढ़े-लिखे रहितिस त ये नौबत नहीं आतिस.
पढ़े-लिखे के बात ला सुन के ,मूडी ला झन खजुवावौ,
बेटा-बेटी माँ फरक झन करव ,सबला पढ़ावौ -लिखावौ.


text:
बुधवार, 27 नवंबर 2013
सीला बरहिन
- सत्यभामा आडि़ल -
सीला गांव ले आय रिहिस। त सब ओला सीला बरहिन कहाय। अपन बूढ़त काल के एक बेटा ल घी - गुड़ खवावय त देवर बेटा मन ल चाऊर पिसान ल सक्कर म कहि के पानी मं घोर देवंय। देवरानी जल्दी खतम होगे देवर तो पहिलिच खतम होगे रिहिस। नान - नान लईका देवर के फेर सीला बरहिन के बेटा ह सबले छोटे रिहिस।
देवर के बड़े दूनों बेटा मास्टर होगें मेट्रिक पढ़े के बाद। सीला बरहिन अपन बेटा ल देवर बेटा घर पहुंचईस पढ़े बर। हर आठ दिन मं घी, चाऊंर ले के आवय। सांझ होवत चल दय। रंग - रंग के खाय - पिए के कलेवा बना के लानय। अपने बेटा ल बईठार के खवावय - पिलावय अऊ चल दय। दू झन देवर बेटा मन छोट रहिन। फेर ओ मन ल तीर मं नई ओधन दय। घर के सियान ए, बड़े दाई के हुकुम चलय दूनों बड़े देवर बेटा के बिहाव करिस त बहूमन के दाईज - डोर के गाहना - गुरिया ल तिजोरी मं भर के राखे रहाय। देवर बेटा मन नई बोले संकय, न पूछे सकय। बहू मन के बोले तो बातेच दूरिहा हे।
दिन बीतस गिस। दूनों छोटे देवर बेटा मन अऊ सीला बरहिन के बेटा ह मेट्रिक पढ़ के निकलिस तहां ले खेती के काम देखे लगिस। बड़े देवर बेटा कोसिस करके सीला बरहिन के बेटा ल घलो मास्टरी मं लगा दिस। काम
बिहाव होईस तीनों झन के। तहां ले सीला बरहिन बंटवारा कराय बर पंचमन के बईठक बलईस। ओखर बहू के गहना - गुरिया जादा नई आय रहिस। देवर बेटा मन के बिहाव म चारों बहू के गाहना - गुरिया मं तिजोरी भर गे। सीला बहरिन के खोट नियत मं सबो गाहना दू भाग मं बांटिस। पंचमन करा सबो जायदाद अउ गाहना बरतन ल दू भाग मं बंटवईस। एक बांटा में चार देवर बेटा, दूसर बांटा मं ओखर एक बेटा। चारों देवर - बेटा बहू मन के गाहना - गुरिया बंटागे। धार - मार के रोईन बहू मन। बड़े - बड़े घर के बेटी दू - दू तीन - तीन परत के गाहना - गुरिया आय रहिस कदराही झुमका, चारों झन के। सीला बरहिन अपन डाहर ले लिस। काहीं नई बोलिन देवर बेटा मन। अपन - अपन घरवाली के मुंह बंद कर के राखिन ओमन। होगे बंटवारा। खंडग़े अंगना। ए पार चार भाई, ओ पार एक भाई।
चार भाई के बेटा - बेटी होईन। पढ़ - लिख के कालेज पहुंचिन। चारों के चार बेटा इंजीनियर बनगे। बेटी मन घलो कॉलेज पढ़के , घर बसईन। पढ़े - लिखे नौकरिहा दमाद मिलिस। सबो झन खुसी - खुसी अपन दिन बितईन। सहर मं रिहिन। गांव मं तीसरा नंबर के बेटा भर रिहिस।
सीला बरहिन के बेटा गांव के स्कूल मं मास्टर रहिस। एक झन के छह बेटी - बेटा होगे। पालत - पोसत, पढ़ावत - लिखावत थकगे सीला बरहिन के बेटा ह। चार बेटा मन ले दे के मेट्रिक पास होईन। बेटी मन के घलो तीर - तखार के गांव मं बिहाव होईस। सीला बरहिन छहों नाती - पोता देख के मरिस। ओखर बांटा मं मिले सबो जेवरात - गाहना गुरिया सीरागे,खेती कमतियागे, आधा खेत मन बेचागे।
दू झन बेटा बिमरिहा होगे। तीसर बेटा खटिया धर लिस। एक झन बेटी खाली हाथ होगे। दूसरे बेटी निरबंसी होगे। गांव वाले मन देखयं अउ लीला चौरा मं बईठ के बतियावंय- देखव, का होथे दुनिया मं। ऊपर वाला ह नियाव करथे। सीला बरहिन अब्बड़ तपिस अपन देवर बेटा मन बर। ओखर देवर बेटा मनए गरीब - गुजारा खा - पी के, सादा - सरबदा रहि के पढ़ - लिख लीन। अऊ सीला बरहिन के बेटा ह बने खात - पियत घलो बिमरहा होगे। नाती - पोता मन तो अउ गय। मनखे के करम के सजा भगवान ह लईका मन ल देथे। दुनिया में इही देखथन। करम - करय कोनो, अउ सजा भुगतय बंस मन। वाह! भगवान! कईसन नियाव करथस। मनखे मन,सब देखके घलो नई सीखय। बने करम के बने फल मिलथे।
पता
शंकरनगर, रायपुर , ( छ .ग.)
सदस्यता लें टिप्पणियाँ भेजें (Atom)


text:
खास करके मोला अइसन देखे बर ए सेती मिलथे काबर ते मैं कई ठन पत्र-पत्रिका मन के संपादन के बुता म कोनो न कोनो किसम ले जुड़े रहिथंव। एकरे सेती जुन्ना साहित्यकार मन के संगे-संग नवा-नेवरिया मन के लेखन अउ उंकर शब्द चयन के पाला मोर संग परत रहिथे। अलग-अलग क्षेत्र के लोगन के अलग-अलग शब्द चयन संग घलोक मुठभेड़ होवत रहिथे। तब लागथे के अभी तक एकर मानक रूप के निर्धारण या पालन काबर नइ हो पाय हे, जेमा जम्मो क्षेत्र के लोगन एके किसम के शब्द मन के उपयोग कर लेतीन?
उदाहरण खातिर मैं अइसन मनखे के लिखे शब्द अउ वाक्य ल ए मेर रखना चाहत हंव, जेकर छत्तीसगढ़ के संगे-संग देश भर म एक भाषा-वैज्ञानिक के रूप म चिन्हारी हवय, अउ वो हें- डॉ. विनय कुमार पाठक जी। संगी हो, मैं कोनो नवा-नेवरिया लेखक के लिखे ल जान-बूझके उदाहरण के रूप म नइ रखना चाहंव, काबर ते वोकर लेखन म अंगरी उठाये के अबड़ अकन ठउर मिल सकत हे।
छत्तीसगढ़ राजभाषा आयोग के प्रांतीय सम्मेलन 2014 के स्मारिका के पृष्ठ क्र. 10 म डॉ. विनय कुमार पाठक के एक लेख छपे हवय, शीर्षक हे- 'छत्तीसगढ़ के चिन्हारी : भाषा-साहित्य के जुबानी'। ये लेख के शुरुवात ल बने चेत लगाके पढ़व, काबर ते हम एकरे ऊपर चरचा करबो। लिखे गे हे- 'छत्तीसगढ़ी साहित्य भारतेंदु युग ले ओगर के आज के इक्कीसवीं सदी के चौदा बछर म हबरगे हे।'
अब ये वाक्य ऊपर मोर दू-तीन ठन प्रश्न हवय, आपो मन जुवाब दे के कोशिश करहू। सबले पहला प्रश्न- छत्तीसगढ़ी साहित्य संग भारतेंदु के का संबंध हे? का हिंदी या खड़ी बोली के भारतेंदु के पहिली ले छत्तीसगढ़ी म लेखन होवत नइ आवत हे? हमर इहां लोक साहित्य के जेन खजाना हवय वो ये बात ल सिद्ध करथे के भारतेंदु के पहिली ले छत्तीसगढ़ी म लेखन होवत आवत हे।
हमर इहां के विद्वान मन छत्तीसगढ़ी साहित्य के पहला प्रयोग आज ले 600 साल पहिली सन् 1497 म चारण कवि बलराम राव खैरागढ़ वासी ले करे के उदाहरण देथें-
लक्ष्मीनिधी राय सुनौ चित्त के गढ़ छत्तीसगढ़ न गढैय़ा रही
मरदूमी रही नहीं मरदन के फेर हिम्मत ले न लड़ैया रइही।।
एकरो ले आगू बढिऩ त छत्तीसगढ़ी के जुन्ना रूप ल दंतेवाड़ा म सन् 1703 अउ वोकर कोरी भर पाछू आरंग के अभिलेख म घलोक देखे के बात कहे जाथे। संत कबीर के शिष्य अउ वोकर समकक्ष धनी धरमदास के 'जामुनिया के डार मोर टोर देव हो...' जइसन रचना मनला घलोक छत्तीसगढ़ी के जुन्ना रूप के उदाहरण खातिर देखाये जाथे। त फेर एला भारतेंदु युग ले ओगरे के बात काबर कहे जाथे? कहूं ये ह छत्तीसगढ़ी ल भारतेंदु माध्यम ले हिंदी के पिछलग्गू बनाय के प्रयास तो नोहय?
मोर दूसरा प्रश्न- 'छत्तीसगढ़ी साहित्य भारतेंदु युग ले 'ओगर' के...' का साहित्य या भाखा ह 'ओगरथे'? 'ओगरना' शब्द ल हमन पानी खातिर प्रयोग करत रेहे हावन के वो कुआं या झिरिया ले तुरते पानी 'ओगरे' ले धर लिस गा। फेर भाखा या साहित्य खातिर हम कभू 'ओगरे' शब्द के प्रयोग न सुने रेहेन न करे रेहेन। हां भई, भाखा या साहित्य ह 'उद्गरथे' वोकर जनम होथे, उत्पत्ति होथे।
मोर तीसरा प्रश्न- 'छत्तीसगढ़ी साहित्य..... आज के इक्कीसवीं सदी के चौदा बछर म हबरगे हे।' सुरता रखव- 'हबरगे हे'। मोला लागथे के इहां 'हबरगे' शब्द ह वतका अच्छा नइ लागत हे, जतका 'संघरगे' जइसे कोनो शब्द लिखे जातीस। बिलासपुर अउ रायगढ़ क्षेत्र म पहुंचे खातिर 'हबरना' शब्द के प्रयोग करे जाथे, फेर रायपुर अउ दुरुग क्षेत्र म 'हबरना' ल टकराये खातिर उपयोग म लाये जाथे। बेलसपुरिहा मन तो कहिथें के- 'लट्टे-पट्टे टेसन हबरेंव रे ददा, नइते गाड़ी छूट जाये रहितीस।' फेर रइपुरिहा मन इही 'हबरे' शब्द के प्रयोग अइसे करथें- 'लट्टे-पट्टे बांचेंव रे ददा कोठ म हबरगे रेहेंव, मुड़-कान फूट जातीस।'
मोला जिहां तक थोक-मोक जानकारी हे तेकर अनुसार रायपुर-दुरुग के छत्तीसगढ़ी ल ही गुनिक मनखे मन मानक रूप म अपनाये के गोठ करथें। डॉ. विनय कुमार पाठक के छवि एक भाषा-वैज्ञानिक के हवय त उंकर ले अइसन शब्द प्रयोग के आशा करे जाथे, जेला चारोंखुंट स्वीकारे जाय।
इही सरलग म मोला स्व. हरि ठाकुर के एक ठन कविता के सुरता आवत हे। उन जाड़ के महीना के संदर्भ म लिखथें-
ताम-कलस अस बाल सुरुज हर
क्षितिज ऊपर मडिय़ावत हे।
फरिका मन जम्हावत हें
बछरू मन रम्भावत हें।।
कतेक सुघ्घर दृश्य अउ कल्पना। फेर एमा शब्द मन के प्रयोग देखव- बाल सुरुज क्षितिज ऊपर 'मडिय़ावत' हे। जाड़ के दिन म उत्ती बेरा के सुरुज के प्रयोग उछाह-मंगल, रउनिया तापे जइसे म होथे। वो ह 'मडिय़ावय' नहीं। बइला-भइंसा या घेक्खर मनखे मन मडिय़ाथें। सुरुज तो निरंतर रेंगे के प्रतीक आय। अब इही कविता के आगू के डांड़ म चलव- 'फरिका मन जम्हावत हें, बछरू मन रम्भावत हें'। रंभाना शब्द के प्रयोग गाय खातिर जरूर करे जाथे, फेर बछरू खातिर कभू नइ करे जाय। बछरू मन नरियाथें, रंभावय नहीं।
संगवारी हो, ए ह छोटकुन उदाहरण आय के छत्तीसगढ़ी लेखन ल बने चेत लगा के करे जाय। छत्तीसगढ़ी के नांव म कुछ भी नइ लिखे जाना चाही। एकर ले हमर भाखा-साहित्य के हिनमान होये के संभावना रहिथे। मोर वोकरो मनले अरजी हे, जेमन शब्द ल बिगाड़ के लिखत रहिथें। जइसे संस्कृति ल संसकिरिति, शब्द ल सब्द, सुशील ल सुसील, ऋषि ल रिसि आदि-आदि। मैं ये सिद्धांत के पोषक आंव के हमन जब लेखन खातिर नागरी लिपि ल आत्मसात करे हावन त वोकर जम्मो शब्द (अक्षर / वर्ण) मनके प्रयोग ल घलोक करन। वोमा कोनो किसम के छेका-बांधा झन करन।
सुशील भोले
म.नं. 54-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 080853-05931, 098269-92811
ईमेल - sushilbhole2@gmail.com


text:
केशकाल ल उद्यान अऊ मिनी स्टेडियम बर मिलीस 40 लाख रूपिया के सौगात
कोण्डागांव, 15 मई 2018। मुख्यमंत्री डॉ. रमन सिंह 14 मई के दिन कोण्डागांव जिला के केशकाल म आयोजित विकास यात्रा के कार्यक्रम म सामिल होइन। उमन विकास यात्रा के उद्देश्य मन उपर प्रकाश डालिन। मुख्यमंत्री ह कहिन कि प्रदेश के मनखे मन के सुविधा बर चहुमुखी विकास कार्य होवत हे। पाछू 15 बछर ले प्रदेश के जनता के भागीदारी विकास कार्य मन म रहे हे। उमन कहिन के देश के प्रधानमंत्री के मंशा के मुताबिक लोगन मन ल विद्युत सुविधा मुहैया कराए बर प्रयास होवत हे। आयुष्मान भारत योजना के तहत मनखे मन ल स्वास्थ्य सुविधा देहे के काम होवत हे। डॉ. सिंह ह केशकाल म उद्यान अऊ मिनी स्टेडियम के निर्माण बर 40 लाख रूपिया के स्वीकृति के घोषणा करत कहिन कि विकास यात्रा के दूसर चरण म पूरा प्रदेश के पचास लाख बहिनी अउ युवा मन ल स्मार्ट फोन बांटे जाही जेखर से ओ मन दुनिया के कोना-कोना ले जुड़ सकहीं। पूरा बस्तर ल रेल, विमान अउ फोन कनेक्टिविटी ले जोड़े बर राज्य सरकार प्रतिबद्ध हे।
मुख्यमंत्री ह कहिन कि विकास यात्रा म लोगन के अपार समर्थन अऊ सहयोग मिलत हे। महिला, सियान, युवा सबो विकास यात्रा म सहभागी बनत हें, ये अभूतपूर्व हे। उमन कहिन कि जब कोंडागांव जिला के निर्माण करे गीस, तब मनखे संदेह व्यक्त करत रहिन के ये कइसे विकसित होही। आज कोंडागांव म जिला मुख्यालय के सबो आधारभूत संरचना विकसित हो गए हे। केशकाल घाट के उन्नीयनीकरण अउ बायपास रोड बर काम चालू हो गए हे जेखर से जादा ले जादा लोगन मन ल बस्तर आए म सुविधा होही।
ए दौरान मुख्यमंत्री डॉ. रमन सिंह ह जनसभा म अमर शहीद गेंदसिंह, गुंडाधूर अऊ शहीद वीर नारायण सिंह ल सुरता करिन। कार्यक्रम म सांसद कांकेर विक्रम उसेण्डी, नान अध्यक्ष सुश्री लता उसेण्डी, पूर्व विधायक केशकाल सेवकराम नेताम, जिला कलेक्टर नीलकंठ टीकाम अउर कई ठन संस्था मन के बहुत अकन वरिष्ठ पदाधिकारी मांझी ,मुखिया अउ केशकाल के बहुत अकन वरिष्ठ जनप्रतिनिधि संग जिला के सबो अधिकारी घलोक उपस्थित रहिन।


text:
ताजा समाचार
कबर कहिन कि सिक्छाकरमी मन ह कि मुख्यमंत्री के बात म विस्वास ना करन तो कखर उपर करन
मुखिया चाहे तो 24 घंटा म संविलियन ल दिखा सकत हे हरी झंडी
रायपुर । संविलियन के राह म नइए रोड़ा सरकार के नीयत म हे। छत्तीसगढ़ म सिक्छ मन ल वेतन नइ मिले म अखबार के सुर्खियां बन जाथे। 2007 म सिक्छाकरमी मन के मंच ले खुद मुख्यमंत्री डॉक्टर रमन सिंह ह 20- 20 करके परदेश के पूरा सिक्छाकरमी मन के संविलियन करके घोषणा करे रहिन हे।
11 साल बीते के बाद म भी सिक्छाकरमी मन के संविलियन नइ करे गेहे। मुख्यमंत्री के बात मन उपर विस्वास ना करन तो
कखर उपर करन। ये बात ल छत्तीसगढ़ पंचायत नगरीय निकाय शिक्षक संघ के संचालक संजय शरमा ह प्रेस कॉन्फ्रेंस करत हुए कहिन।
शरमा ने कहिन कि सरकार अउ परदेस के मुखिया चाहे तो बिना कोनो संवैधानिक बाधा के 24 घंटा म संविलियन ल हरी झंडी दिखा सकत हे, जरूरत दे तो सिरफ अउ सिरफ इच्छा शक्ति के, जेखर फिलहाल अभाव दिखाई देवत हे। शरमा कहिन कि 2013 विधानसभा चुनाव के पहिलि घर भाड़ा, मेडिकल भत्ता देय के आदेश जारी होइस अउ चुनाव सिरत येला सिरा दिस । हमेशा सिक्छाकरमी मन ल ठगे जात हे।
16 महीना लेसिक्छाकरमी मन ल नइ मिले हे महंगाई भत्ता
मीडिया प्रभारी विवेक दुबे ह कहिन कि सिक्छाकरमी मन बर स्थानांतरण नीति के नाम म केवल पति-पत्नी अउ आपसी स्थानांतरण रखे गेहे। येला भी हर बच्छर नइ खोले जाय। महंगाई भत्ता के आलम ये हे कि 16 महीना ले सिक्छाकरमी मन के महंगाई भत्ता लंबित हे। सिक्छाकरमी के मउत म अनुकंपा नियुक्ति बर उँखर परिजन मन ले डीएड, बीएड अउ टेट जइसे अतका डिग्रियां मांगे जाथे कि परिजन मन ल येखर लाभ नइ मिल पात हे। पुनरीक्षित वेतनमान बर केस जीतइया मामला ल सरकार ह डबल बेंच म चुनौती दे दीस हे।
पांच महीने बाद घलो रिपोर्ट नइ सौंप सकीस कमेटी ह
विरेंद्र दुबे कहिन कि पड़ोसी राज्य मध्यप्रदेश के तरज म परदेस म संविलियन के घोषणा करे के बजाय इहां बीते 5 माह ले कमेटी के खेल खेलत जात हे। 3 महीना बर बने कमेटी 5 माह के बाद घलो अपन रिपोर्ट नइ सौंप सकत हे।


text:
साक्षात्कार
गांव के माटी म बसथे हमर छत्तीसगढ़ी फिलिम, गीत अऊ संगीत ल प्यार करईया: तारा साहू
मधुर आवाज के मलिका अऊ अभिनय कला म माहिर अदाकारा ले होवव रू-ब-रू
जय जोहार बर दिलीप साहू
बहुत ही कम समय म छत्तीसगढ़ी लोककला मंच के संग छत्तीगसढ़ी सिनेमा म अपन पहचान बनईया तारा साहू न केवल मधुर आवाज के मलिका हे, बल्कि अभिनय कला म भी वईसने ही निपुण हावे। आरंग विकासखंड के एक छोटे से गांव कागदेही ले ताल्लुक रखईया तारा ह अपन प्रतिभा के दम म ओ मुकाम हासिल करत हें, जेन म ओखर परिवार के संग ए संग गांव वाला मन ल घलो गर्व हे। जयजोहार ह गायिका व अभिनेत्री तारा साहू ले ओखर संघर्ष के दिन ले छत्तीसगढ़ी सिनेमा तक के सफर ल लेके चर्चा करिन। जेन म तारा ह छत्तीसगढ़ी लोक गीत-संगीत व सिनेमा ल लेके बड़ा बेबाकी के साथ अपन बात कहिन। प्रस्तुत हावे ओखर कुछ चुनिंदा अंश…..
- आपमन लोकगीत-संगीत ले कईसे जुड़ेव, एखर शुरुआत कहां ले होईस?
- मोर परिवार म कोनो कलाकार नइये अउ न ही कोनो ह कला के क्षेत्र म जुड़े हे। मोर माता-पिता दोनों झन खेती-बाड़ी करथे। बचपन ले ही रेडियो म गीत-संगीत सुने के रुचि रहिस। लोकगीत अउ फिल्मी गाना मन ल गुनगुनाना अच्छा लागय। ऊहीं स्कूल के सांस्कृतिक कार्यक्रम मन म भाग लेय के अवसर मिलिस। जब सातवीं-आठवीं कक्षा म पढ़त रेहेव त खास करके 15 अगस्त अउ 26 जनवरी म होवईया सांस्कृतिक कार्यक्रम म स्वागत गीत व अन्य गीत गाए के मौका मिलय। मोर आवाज के गुरुजन अउ श्रोता मन तारीफ करके मोला प्रोत्साहित करिन।
- आपमन कई ठन लोककला मंच ले जुड़े रेहेव, लोककला मंच तक कईसे पहुंचे?
- हमर गांव के पास खैरझीटी वाले नंदकुमार साहू के रामायण मंडली बहुत प्रसिद्ध हे। स्कूल के दिन म ही नंदकुमार जी के मंडली के साथ जुड़के धार्मिक गीत गाए के शुरुआत होईस। फेर जसगीत घलो गाए ल लग गेव। ऊहीं समय नंदकुमार जी ह सती मोह नाम के एक ठक वीडियो एल्बम निकालिस, जेन म मोला सती के रोल दिस। ए एलबम ह सुंदरानी वीडियो वर्ल्ड के माध्यम से प्रचारित होईस। एखर बाद मोर मन म ए दुनिया म अपन पहचान बनाय के इच्छा जागिस अउ मेहा रायपुर आगेव। साल 2011 म सीमा कौशिक संग लोककला मंच मोंगरा के फूल म जुड़ेव अउ नवरात्रि म पूरा 9 दिन कार्यक्रम म शामिल हो हव।
- लोक गायिका के रूप म पहचान कईसे मिली ?
- सीमा कौशिक जी के माध्यम से ही घनश्याम महानंद जी से मुलाकात होईस। महानंद जी के संग ही बहुत कुछ सीखे ल मिलिस। ओखर संग लोककला मंच लोक झांझर म नियमित रूप ले गीत गाए के अवसर मिलिस। ओखर संग परंपारिक लोक गीत के संग ही फोक फ्यूजन म भी स्टेज म परफार्म करे बर मिलिस। धीरे-धीरे श्रोता मन के आर्शीवाद से गायिका के रूप म पहचान बनिस।
- आपमन छत्तीसगढ़ी फिलिम म अभिनय भी करत हव। गायन से अभिनय के क्षेत्र म कईसे उतरेव?
- कोंडागांव म एक स्टार नाईट शो होय रिहिस, जेन म मोला अनुज शर्मा, मनमोहन सिंह ठाकुर जईसे कलाकार मन संग परफार्म करे के अवसर मिलिस। स्टार नाईट शो म मेहा सिंगर के रूप म ही भाग ले हव। ऊहीं दौरान छत्तीसगढ़ी सिनेमा ले जुड़े सब कलाकार मन ले परिचय होईस। निर्देशक शैलेंद्र धर पांडेय के तोला ले जाहूं उड़रिया फिलिम म छोटे से रोल करे के अवसर मिलिस। ओखर बाद एजाज वारसी जी के फिलिम कीरिया म अभिनेत्री के रूप म मुख्य भूमिका करे के अवसर मिलिस। जेन म संतोष सारथी, मनमोहन सिंह ठाकुर अउ किस कुर्रे ह मोर हीरो हावे।
- अभी आपमन अउ कोन-कोन से छत्तीसगढ़ी फिलिम म काम करत हव?
- निर्देशक सलीम खान के बाप बड़े न भईया सबले बड़े रुपईया अउ चंद्रशेखर चकोर के फिलिम चक्कर गुरुजी रिलीज हो चुके हे। एखर अलावा जल्दी ही एजाज वारसी के ही निर्देशन म अंधियार अउ प्रकाश अवस्थी के फिलिम राजू दिलवाला म नजर आहूं, जेखर शूटिंग चलत हे।
- गायन अउ अभिनय म कोन से ज्यादा अच्छा लागथे? कामे ज्यादा रूझान हें?
- फिलिम तो मेहा अपन शौक से करत हव। मुख्य प्रोफेशन तो मोर गायन ही रहे। मोला गीत-संगीत मोला अब्बड़ प्यार हे। अभिनय के फायदा ये हावे कि लोगन मन ह जानथे। ओखर लाभ गायन म मिलथे।
- आपमन अपन परिवार वाला मन के कतेक सपोर्ट मिलिस?
- छत्तीसगढ़ी सिनेमा अउ लोककला मंच म काम करईया कलाकार मन बर लोगन मन के नजर म बहुत अच्छा इज्जत नइये। ऐला लेके कई तरह के अफवाह लोगन मन के दिमाग म हावे। जेखर कारण मोरो परिवार ले शुरुआत म कोई सपोर्ट नइ मिलिस। पहिली मोर भईया-भौजी, मम्मी-पापा व रिश्तेदार मन मोर काम पसंद नई करत रिहिस। जेखर सेति मोला अपन मुकाम बनाय बर बहुत संघर्ष करे बर पड़िस, लेकिन आज ओमन मोर उपर गर्व करथे। मोर गांव म जेन मन मोला पहिली हिकारत के नजर से देखय ऊहूं मन अब मिलना चाहथे, बात करना चाहथे। मोर इज्जत करथे
- आपमन विचार से छत्तीसगढ़ी कला, गीत-संगीत, सिनेमा काबर पिछड़े हावे?
- छत्तीगसढ़ी गीत-संगीत अउ सिनेमा ले गांव मन बहुत प्यार करथे। छत्तीसगढ़ी लोककला, गीत-संगीत ल ग्रामीण मनखे मन ही जिंदा रखे हे। ओखरे मन के प्यार अउ दुलार के सेति लोक कलाकर अउ लोककला फलत-फूलत हें। छत्तीसगढ़ी सिनेमा देखईया मन गांव म बसथे। ओखर मन तक हमर सिनेमा के पहुंच नइये। हर बड़े गांव जिहां बाजार लगथे। 10-20 गांव के मनखे मन सकलाथे, ऊहां सिनेमाघर होना चाहिए। ये बहुत बड़े कमी हे।
- छत्तीसगढ़ी लोककला व सिनेमा कईसे बेहतर होहि?
- छत्तीसगढ़ी लोककला व सिनेमा बर सरकार उदासिन हे। सरकार ल ऐमा कोनो रुचि नइये। जब तक सरकारी मदद नइ मिलही, छत्तीगसढ़ी सिनेमा अईसने घिलर-घिलर के चलही। ऊहीं हाल कलाकार मन के हावे। दू-चार झन बड़े कलाकार मन ल छोड़ देन त नृत्य, गायन, अभिनय सहित अन्य विधा ले जुड़े करईया छोटे कलाकार मन के एक समय के बाद स्थिति दयनीय हो जाथे। ओखर मन के कोई पूछईया नइ राहय। आपमन पद्मश्री पूनाराम निषाद जी के आखिरी समय ले अंदाजा लगा सकथव जब पद्मश्री के अतेक दुर्गति होईस, त छोटे कलाकार मन के का हाल होवत होहि। छोटे कलाकार मन के घलो पेंशन व अन्य सुविधा के सरकारी व्यवस्था होना चाहि।
- लोककला व सिनेमा के क्षेत्र म अवईया नवा कलाकार मन बर कोई संदेश?
- आप अगर शिक्षार्थी हव त ए क्षेत्र म आय के पहिली सीखके अपन आप ल मांजके आओ त आपमन के लिए इहां बहुत अवसर हे। ऊहीं इहां पईसा के अभाव हे, ऐखर सेति अपन मूल प्रोफेशन जेन म अगर कुछ आय होवत होहि, ओला बिना छोड़े यहां जुड़व। आपमन ल अपन काम से प्यार होना चाहि। अपन छत्तीगसढ़ी लोक कला, संस्कृति ले लगाव होना चाहि। ऐला बिजनेस के रूप म नहीं दिल से अपनावव।


text:
छॉलीवुड समाचारसाक्षात्कार
गीत-संगीत के लोकप्रियता बर अपन भाखा ले प्यार होना जरूरी: घनश्याम महानंद
जय जोहार साक्षात्कार म कहिन लोककला, लोकगीत-संगीत ल स्कूली पाठ्यक्रम म हो शामिल
दिलीप साहू (जयजोहार)
दर्शक मन के दिल म “ब्लेक डायमंड“ के रूप म अपन छाप छोड़ईया घनश्याम महानंद ह आज छॉलीवुड म कोई पहचान के मोहताज नई हे। अपन गायकी सूफी, गज़ल, भजन अऊ अन्य विधा म पारंगत होए को बावजूद घनश्याम ल लोकगीत ले ज्यादा लगाव हे। इही वजह हे कि ओ ह छत्तीसगढ़ी लोक गीत-संगीत ल देश में एक अलग पहचान दिलाए के बीड़ा उठाए हे। इही कड़ी म ओमन ह साल 2016 में फोक फ्यूजन 36-बैंड के स्थापना करिन। ऐखर माध्यम ले छत्तीसगढ़ के पारंपरिक अमर रचना ल लोगन मन के जुबान म चढाए बर ऐला नवा अंदाज म पेश करत हे। जयजोहार ह घनश्याम ले ओखर गायकी अऊ संघर्ष ल लेके चर्चा करिस। ऐ दौरान ओमन ह छत्तीसगढ़ी लोक गीत-संगीत के दशा अऊ दिशा ल लेके बेबाकी ले अपन बात ल रखिस। पेश हे ओखर कुछ चुनिंदा अंश………
- आम धारणा ऐ हाबे कि कलाकार जन्मजात होथे, ओखर अंदर जनम ले ऐ हुनर ह विकसित हो जाथे। आम मन का मनथो का ऐ बात ह सही हे.?
- ऐ धारणा ले में ह पूरी तरह ले सहमत तो नई हों लेकिन ऐ बात ल अस्वीकर घलो नई करे जा सके। में ह अपन बात ल करहूं त मोला बचपन ले संगीत के शौक रिहिस। मोर पिताजी ह घलो संगीत ले जुड़े रिहिस। परिवार म सबो झन कोनों न कोनों तरह से संगीत ले जुड़े हे। मोला याद हे एक बखत के बात जब में ह सातवीं कक्षा ले गाना शुरू कर दे रेहेंव। वो दरि हमर घर म रेडियो, टेप रिकार्डर जईसे कोई चीज नई रिहिस। दूसर मन के घर म बजईया लाउड स्पीकर ले गाना सुनके ओला गुनगुनाव। इही मेर ले में ह सुर अऊ लय ल पकडे़ ल लाग गेंव।
- आप मन ह गायकी के क्षेत्र में कईसे कदम रखेव ?
- मोर घर के आर्थिक स्थिति काफी खराब रिहिस। पढ़ई लिखई के संगे संग खर्चा चलाए बर काम घलो करत रेहेंव। ओ दरि पहिली उद्देश्य मोर नौकरी रिहिस। ऐखर सति 12 वीं के पढ़ाई के बाद आईटीआई करेंव। आईटीआई करे के बाद कई जगह नौकरी बर चक्कर घलो कांटेंव, लेकिन कोनों जगह बात नई बनिस। इही बखत म जी-म्यूजिक चैनल बर सुर मिलाओं कुछ कर दिखाओं नाम के प्रतियोगिता के आयोजन होत रिहिस। जेमा महूं ह भाग लेंव अऊ प्रतियोगिता म टॉप घलो करेंव। लेकिन एखर ज्यादा फायदा मोला नई मिलिस। ओखर बाद कमलादेवी संगीत महाविद्यालय रायपुर म में ह सुगम संगीत के शिक्षा लेंव।
- विधिवत गायकी बर मंच कईसे मिलिस?
- कमलादेवी संगीत महाविद्यालय में वेस्ली तिमोथी मोर गुरु रिहस, जेन ह मोला संगीत के बारीकी ल सिखईन। एखरे साथ गायकी बर मोला पहिली मौका रायगढ़ वाले पद्मलोचन जायसवाल जी के लोकमंच – भोजली म मिलिस। ऐ दरि दर्शक मन के भरपूर प्यार मोला मिलिस। एखर बार अलग-अलग लोकमंच म गाए बर लग गेंव। इही दौरान छत्तीसगढ़ के सब्बो नामचीन कलाकार मन संग गाए के मौका मिलिस। अब तक करीब 1500 मंच म में ह प्रस्तुति दे चुके हों।
- आप मन छत्तीसगढ़ी फिलिम म घलो गीत गाए हो, ओखर अनुभव कईसे रिहिस?
- हव, में ह करीब आधा दर्जन फिलम म गीत गाए हों। ऐमें प्रमुख रुप ले रघुबीर, रौतईन, किरिया, मया के घरौंदा आदि शामिल हे। छत्तीसगढ़ी फिलिम म मान-सम्मान तो हे, लेकिन पईसा नई हे। एक-एक गीत के रिकार्डिंग म जतेक समय लगथे ओखर एवज म मेहनताना नई मिले।
- ऐखर का वजह मानथो कि जेन पहचान पंजाबी-राजस्थानी गीत-संगीत के हाबे ओ देशव्यापी पहचान छत्तीसगढ़ी लोकगीत नई बना पात हे?
- ऐखर सबले बड़े कारण छत्तीसगढ़ के मनखे मन ले अपन भाखा के संग भावनात्मक जुड़ाव के कमीं हे। जब तक हम अपन भाखा अऊ अपन संस्कृति संग भावनात्मक रूप ले नई जुड़बो त दूसर मन ल हम कईसे जोड़ पाबो। संगे-संग छत्तीसगढ़ी लोक गीत-संगीत के आत्मा ल जिंदा रखत ओमा नवापन लाए के जरूरत हे, ताकि हमर नवा पीढ़ी ह ओ संगीत ल दिल से अपना ले।
- छत्तीसगढ़ी लोक गीत-संगीत म आप कोन तरह के बदलाव के बात करत हव?
- छत्तीसगढ़ी लोक गीत मन म अभी तक परंपरागत शैली ह चले आत हे। परंपरागत गीत मन ल सूफी, क्लासिकल व वेस्टर्न स्टाइल म ढाले जा सकथे। ऐखर ले ए होही कि डिस्को या रॉक पसंद करईया नवा पीढ़ी ह घलो छत्तीसगढ़ी संगीत ल अपना लिहि। छत्तीसगढ़ी लोक गीत ल नवा अऊ आधुनिक वाद्ययंत्र के संग गाए जा सकथे। इही कड़ी म हमर फोक फ्यूजन 36 बैंड काम करत हे। हम परंपरागत गीत ल नवा अंदाज अऊ कलेवर म प्रस्तुत करे के कोशिश करथन।
- त का हमर सुघ्घर संगीत ल वेस्टर्न स्लाइल म ढाले ले ओखर परंपरागत शैली म असर नई पड़ही?
- नई पड़े, हम जे नवा कलेवर देत हन, ओमा गीत संगीत के आत्मा ल जिंदा रखत करत हन। जईसे कि अरपा पैरी की धार…, चौरामा गोंदा रखिया मोर.., जईसे अमर रचना ल नवा सुर-ताल म प्रस्तुत करत हन अऊ लोगन मन ओला अब्बड पसंद घलो करत हे। छत्तीसगढ़ के महान संत कवि पवन दीवान के कविता राख के रॉक वर्जन ल लोगन मन खासा पसंद करत हे। ओखर हिन्दी कविता ल घलो नवा रूप दे जात हे।
- छत्तीसगढ़ी गीत ल लेके का पहिली अईसन प्रयोग नई करे गे हे?
- मोर जानकारी म ऐला लेके लोगन मन संजीदा नई हे। जतना भी ऐ क्षेत्र के नामचीन अऊ सीनियर कलाकार हे ओमन ह पहिली ले चले आत गीत-संगीत के परंपरा ल उही रूप म आगे बढईन। नामी मन कुछ कदम बढ़ाही तो आने वाला पीढ़ी ल कुछ नवा करे के जज्बा मिलही। प्रमुख रूप ले जेखर पहचान लोक-संगीत ले हे, ओ ह ऐला बढ़ाए बर सोचही त विश्वस्तर म छत्तीसगढ़ी गीत-संगीत के डंका बजहि।
- छत्तीसगढ़ी फिलिम के गीत ह घलो काबर लोगन मन के जुबान म नई चढ़ पात हे?
- छत्तीसगढ़ी फिलिम म ज्यादातर अईसे लोगन म काम करत हे, जेन ल छत्तीगसढ़ी भाखा नई आए। कई फिल्मकार ह पहिली ले रचे हुए कोई लोक मंच के गीत ल सीधा-सीधा फिलिम म ले लेथे। फिलिम के हिसाब ले गीत रचना ल लेके कोनो ध्यान नई देत हे। अऊ न ही ऐमा ज्यादा खर्च करे जात हे। इही वजह हे कि छत्तीसगढ़ी फिलिम के गीत ह लोगन मन के अंतस म घर नई बना पात हे। न ही लोगन मन के जुबान म गाना के बोल चढ़त हे।
- छत्तीसगढ़ी लोकगीत-संगीत ल बढ़ावा दे बर आप मन के हिसाब ले अऊ का करे जा सकत हे?
- छत्तीसगढ़ी लोककला, लोकगीत-संगीत ल स्कूल स्तर म सीखाए के जरूरत हे। ऐला पाठ्यक्रम म घलो शामिल करना चाहिए। ऐखर ले लईका मन अपन लोकगीत, संगीत व लोक कला ल जानहि अऊ आने वाला पीढ़ी ह अपन संस्कृति के बचाए म सफल होही। संगे संग एखर ले लईका मन म संस्कार व संस्कृति के विकास होही। आगे चलके इही नवा पीढ़ी ह छत्तीसगढ़ी भाखा ल दुनिया म मान दिलाही।


text:
* कोदूराम जी आपके जनम कब अउ कहाँ होइस?
मोर जनम ग्राम भिंभौरी जिला-दुर्ग म 1 अप्रैल 1924 के हाय हवय। मोर महतारी के नाव बेलसिया बाई अउ पिता के नाव बुधराम वर्मा हवय।
* अब आप ये बताव के आप पहिली लोककला के क्षेत्र म आयेव के शब्दभेदी बाण चलाय के क्षेत्र म?
मैं सबले आगू लोककला के क्षेत्र म आयेव। 18 बछर के उमर म करताल अउ तम्बुरा ले भजन गाए के सुरू करेवं ओ बखत आज जइसन वाद्ययंत्र तो नइ रिहिसे, पारंपरिक लोकवाद्य ही राहय। दरअसल मोर रुचि अध्यात्म कोति सुरूच ले रिहिस इही पाके भजन गायन ले कला के क्षेत्र म आना होइस। अऊ करीब 1947-48 के आसपास मैं नाचा कोति आकर्षित होके जोक्कड़ के काम करवं।
* आगू तो नाचा म खड़े साज के चलन रिहिसे, आप कइसे ढंग ले प्रस्तुति देवव?
हव, खड़े साज अउ मशाल नाचा के दौर रिहिस, फेर हमु मन दाऊ मंदरा जी ले प्रभावित होके तबला हारमोनियम के संगत म बइठ के प्रस्तुति देवन।
* अच्छा... ओ बखत नाचा-गम्मत के विषय का होवय?
ओ समय ब्रिटिश, मालगुजारी प्रथा, सामाजिक कुरीति ल विषय बनाके मंच म गम्मत देखवन।
* आप तो आकाशवाणी के घलोक गायक रेहे हव, ओकरो बारे म कुछू बतातेवं?
आकाशवाणी म मैं सन् 1955-56 के आसपास लोकगायक के रूप म पंजीकृत होयेवं। ओ समे मै ज्यादातर भजन ही गावत रेहेवं। आकाशवाणी म मोर भजन- 'अंधाधुंध अंधियारा, कोई जाने न जानन हारा, 'भजन बिना हीरा जमन गंवाया... जइसन भजन गजब धुम मचइस। अबही घलोक कभु कभाबर मउका मिलथे तव थोर बहुत गुनगुना लेथवं। भजन ले अध्ययात्मिक शांति मिलथे।
* आपमन के लोक सांस्कृतिक पार्टी तको चलथे का?
हां चलथे अभी... 'गंवई के फूल के नाम से। पहिली येमा 40-45 कलाकार होवेय अब स्वरूप थोड़ा छोटे होगे। साठ के दशक म दाऊ रामचंद्र देशमुख के अमर प्रस्तुति 'चंदैनी गोंदा ह एक इतिहास होगे।
* आप ल तब के प्रस्तुति अउ अब के म का अंतर दिखथे?
काफी अतंर आगे हवय। पहिली के कलाकार स्वाधीनता आन्दोलन के दौर ले गुजरे रिहिसे, ओमन म अपन माटी के प्रति, कला अउ संस्कृति के प्रति अटूट निष्ठा रिहिस। अब के कलाकार म ओ सब नइ दिखे। अब तो संस्कृति के नाम म अपसंस्कृति के प्रचार ज्यादा होवत हावय। लोगन के भीतर अपन अस्मिता कोति लगाव कमतियावत हाबे ओकर नजरिया पूरा व्यावसायिक होगे हवय।
* का इहां के कला-साहित्य-संस्कृति बर राज शासन उदासीन नजर आथे?
पूरा-पूरा नहीं तो नइ केहे सकन फेर अलग राज बने के बाद जोन अपेक्षा रिहिस वो पूरा नइ हो पावथे।
* अब आपके वो विधा के गोठबात करथन जेन सबले जादा आप ख्याति देवाइयस। ये बतातेवे के शब्दभेदी बाण चलाना कैइसे सीखेव?
ये समे के बात आए जब मै मैं भजन गायन के संग दुर्ग के हीरालाल जी शास्त्री के रामायण सेवा समिति म जुरे रेहेवं। हमन सेवा समिति के माध्यम लेे मांस-मदिरा जइसन तमाम दुर्व्यवसन ले मुक्ति के आव्हान करत लोगन म जन-जागरण के बुता करन। उही बखत उत्तर प्रदेश के बालकृष्ण शर्मा संग मोर भेट होइस जोन ह रामायण के कार्यक्रम प्रस्तुत करत आखिर म शब्दभेदी बाण के प्रदर्शन करय ओमन आँखी म पट्टी बांध के 25-30 फीट दूरिहा ले एक लकड़ी के सहारा झूलत धागा ल आसानी ले काट देवय। मैं ओकर ये प्रतिभा ले काफी प्रभावित होके ओकर सो अनुरोध करेवं कि महु ल ये विद्या सीखा दव। पहिली तो बालकृष्ण जी ह ना-नुकुर करिन फेर बाद म ओमन एक शर्त म ये विद्या सीखोइस के मैं जीवन भर सबो प्रकार के दुर्व्यवसन ले दूरिहा रहूँ। मैं ओकर संग करीब तीन महीने तक रेहेवं अउ ये विद्या ले सीखवं। अउ अपन घर म आगे दोहराव। अइसने अभ्यास करत करत महूं पारंगत होगेवं।
* आपमन भी अपन ये विद्या ल कोनो ल सीखाय हवं का?
अभी तक तो कोनो ल ये विद्या म पारंगत नइ करे हवं।
* का पायके?
असल म ये विद्या मात्र कला नोहय, बल्कि एक प्रकार से साधना आए। लोगन कला ल सीखना जरूर चाहथे फेर साधना करना नइ चाहे। येला सीखे बर दुर्व्यवसन ले मुक्त होना पड़थे। कई ठिन संस्था वाले मन तको मोला बलाइस के लइका मनला धनुर्विद्या सीखाना हावे किके, मै उहां गयेवं तो जरूर फेर कुछ परिस्थिती अइसे बनगे के मोला खाली हाथ लहुंटना परिस।
* का धनुर्विद्या खातिर शासन कोति ले सम्मानित करे गे हावय?
धनुर्विद्या खातिर तो नहीं, कला के क्षेत्र म राज्य अउ केन्द्र दूनों ह सम्मानित करे हावय। केन्द्र सरकार डहर ले सन् 2003-04 म गणतंत्र दिवस परेड म करमा नृत्य प्रदर्शन खातिर बुलावा रिहिस, जेमा मैं 65 झिन लइका मनला लेके प्रदर्शन करेवं अउ उहां हमर कला मंडली ल सर्वश्रेष्ठ कला के पुरस्कार मिलिस। 'करमा सम्राट के उपाधि ले सम्मानित होय हाबव। अइसने राज सरकार डहर ले सन् 2007 म राज्योत्सव के दौरान कला के क्षेत्र म विशिष्ट योगदान खातिर दे जाने वाला 'दाऊ मंदरा जी सम्मान ले तको सम्मानित करे गे हावय।
* नवा पीढ़ी ले का कहना चाहत हव?
बस अतके कहना चाहत हवं के वोमन अपन मूल संस्कृति ल अक्षुण बनाये राखे के दिशा म ठोस बुता करें।
* सुशील भोले
54-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 080853-05931, 098269-92811


text:
गुणवंती के ताना ल सुन के सुमेर तरमरागे। किहिस - तुम्हरे मन के अइसनेच सोच- बिचार हमला जिंहा के तिंहा ठाढ़े रखे हवै। परदेस ले आथे अउ जम्मों गाँव म अपन राज चलावन लागथे।
- तुम्हर एक अकेला के करय ले कुछू होना जाना नहीं। फोकट म अपन लहू ल जरावत रहिथौ। जम्मों गाँव के मुँहू सियाये हे तब तुम काबर अपन मुंहॅू ल उलाथौ?
- अन्याय - अनीति मोर देखे नइ सहाय। - त देखे सुने ल काबर जाथौ
- तोर कहना हे, दिगर जइसे महूं आँखी- कान ल मूंद के रेंगव। मुँहूं ल घर म डार के रहवं।
- अइसनेच मन के समे हे।
- तोर गोठ बात मोला नइ जमे।
कहत सुमेर अपन घर ले निकले लगीस। गुणवंती किहिस - जेवन चूर गे हे। खा - पी लौ फेर जावत रहिना बइटका म।
लाजवंती के ताना ल सुनके सुमेर के पेट भर गे रिहीस। सोचे रिहीस ओकर बाई लाजवंती ओकर पक्ष लेही। पर इहां तो पासा उल्टा पर गे रिहीस। अब डउकी परानी के मेर मुँह बजाना ओला ठीक नई लगीस। किहिस - तंय खा - खुवाके सो जबे। मोर रद्दा झन देखबे ।
- हव - हव, गुड़ीचउरा म सकलाय बइठका तुम्हर बिना न सुुरु होवय न उसले।
लाजवंती मुंह बजाते रहीस। सुमेर गुड़ीचउरा तिर पहुंचगे। उहां गाँव भर के लोगन जुरियाये रहय। कोनो आधा बीड़ी ल मुँहू म हुरसे जलावत रहय त कोनो कस खींच के धुंगिया के लच्छा ल बादर कोती फूंकत रहय। सुमेर सीधा मंगलू के तीर जा के बइठगे। धीरे कुन मंगलू ल कोचकिस अउ जानना चाहीस के बइठका म अब तक का होय हे ? मंगलू चुप रहिस। सुमेर समझगे - बइठका अभी सुुरू नई होय हे। मंगलू के कंधा ल सहलइस अउ जताय के परयास करिस - तंय फिकर झन कर। कोनो तोर संग नइ हे त का होगे मंय तोर संग हंव।
मंगलू के हाव - भाव म थोरकिन परिवर्तन अइस। ओकर हाव - भाव स्पष्ट करे लगीस कि ओहर अकेल्ला नई हे। कोनो ओकरो संग देवइया हे।
गुड़ीचउरा म बइठका परदेसिया अउ मंगलू के विवाद ल ले के जुरयाये रहय। गाँव पटेल अइसनेच दिन के फिराक म रहय। जेन जतका ओकर सेवा - चाकरी करय ओकरे कोती हो जाये। ये बात ल परदेसिया घलोक जानै। इही कारन ये के ओला गाँव म आये जुम्मा - जुम्मा तीन - चार बरिस होय होही अउ गाँव म अपन मनमानी चलाना सुरु कर दे रिहीस। पटेल किहिस - कस ग मंगलू, तोर का शिकायत हे ?
- मंय हर बरिस खइड़का डांर म अपन कोठार बनात रहेेंव। गेे साल मोला परदेशिया अपन धान मिंजे बर मांगिस अउ ये साल खुदे रुंधे लगे हे।
- कहसे परदेशिया ?
- पटेल साहेब, पर साल मंय खुद रुंधाय रहेंव। जब रुंधवायेंव त ओ जगह ह परिया परे रिहीस।
जम्मों गाँव जानत रहय - मंगलू हर साल उही जघा म कोठार बनात आवत हे। पर परदेशिया के गोठ ल सुनके कोनो विरोध करे बर तियार नई होइस त पटेल किहिस - कइसे मंगलू, अब तोर क कहिना हे ?
सुन के सुमेर के तन - बदन म आगी फूंकगे। उठीस। कहिस - पटेल साहब,ये गाँव म जनम ले तहूं रहत आवत हस अउ महूं। जेन बात ल मंय जानत हंव तहूं जानत हस। मंगलू च काबर ओकर ददा घलोक उही ठीहा म कोठार बनावत रिहीस हे।
पटेल चुप रिहीस। गाँव के परलोखिय उठिस। किहिस - समेर, तंय लुप ले काबर गोठियाये ल उठे हस जी। पटेल हर तो मंगलू ले जुवाप मांगे हे। ओला बोलन दे।
- परलोखिया तंय झन भुला, तोरो ऊपर इही परदेशिया काली राज कर सकत हे।
बइठका जघा म बहस बढ़ते गीस। सुमर ल दबाये के प्रयास पूरा गाँव भर करे लगीस पर आज तो सुमेर घर ले पागी बांध के निकले रिहीस के मंगलू ल नियावं देवा के रहही। संगे - संगे गाँव भर के बंद आँखी ल खोलही। ् किहिस - आज तुम पूरा गाँव जेन परदेशिया के संग देवत हव कल तुहीं मन रोहू अउ मोर बात ल सुरता करहू।
मंगलू ल लगीस। सुमेर के कहे से गाँव के सियान मन बुरा मानही। ओकर बनत काम बिगड़ जाही। ओहर सभा म उठगे। हाथ जोड़ कहिस - समेर से कहे म कुछू गलती हो गीस होही त मंय माफी मांगत हंव। पर सच इही ये - मोर कोठार म जबरवाली परदेशिया रुंधना रुंधत हे।
सुमेर ल मंगलू पर गुस्सा अइस। किहिस - मंगलू इंहा मंय सच बात कहत हंव अउ तंय माफी मांगत हस। हमर इही नम्रता,सादगी अउ समरपन के कारण बाहरी व्यक्ति हमर ऊपर हावी होथे। अंगरी धर के मुड़ म चढ़ जाथे। अब समे वो नई कि सच बर नियाव हो। अन्यायी राज अउ न्यायी सजा भोगथे। तोर नम्रता,सादगी अउ समरपन तोला न्याय नइ देवा सके। परलोखिया डहर मुंहू करके समारु किहिस - अउ तंय बिसरगे रे परलोखिया, जब दू हजार दे के तोर से इही परदेशिया पांच हजार वसूल लीस। रोवत - गावत तंय मोर कर आय रेहेस।
गाँव वाले मन के अब आँखी खुले लगीस। मदन बड़ हिम्मत कर के उठीस किहिस- समारु सच कहत हे। ये परदेशिया धीरे - धीरे सब ल मुड़त हवय।
ये वो मदन रिहीस जउन ल एक थपरा कोनो दे दे त दूसरा गाल ल घलोक आगू कर दे पर गाल बजाना उचित नइ समझे। मुंहू लुकवा के सभा म बोलई का होइस, बइठका म जुरायाये गाँव वाले मन के मुंहू खुले लगीस। परदेशिया ल अब समझत देरी नई लगीस कि पासा उल्टा परत हे। अपन बात जोंगे बर कहे लगीस - पर साल जइसे मंय कोठार रुंधे रहेंव यहू साल रुंधात भर हंव। मंय मंगलू ल उहां फसल मिंजे - ओसाये बर मना थोरे करत हंव।
- पर के जघा म तंय कोन अधिकार से रुंधना - बंधना करबे। मंगलू के जघा ये मंगलू ओमा रुंधे चाहे परिया छोड़े तोला का ।
गाँव के लोगन जाग चुके रिहीस। बइठका म खुसूर - पुसूर होइस अउ ये बात कोनो गाँव वाले कहि दिस। अब जम्मों गाँव परदेशिया से खतरा महसूस करे लगीस। सब ओकर विरोध म होय लगीस। परदेशिया के दू हजार खा के भी पटेल ल निरनय देय ल परीस - परदेशिया, तंय अपन हद म रह। हमन इहां पले - बढ़े हन। देखत आवत हन नानपन ले। जउन ठीहा ल तंय हथियाना चाहत हस उहां मंगलू के ददा,बबा कोठार रुंधत आवत हे। कोठार ल मंगलू रुंधही अउ ऐकर निर्णय उही लिही कि ओहर तोला उहां तोर फसल ल रखन देही या नहीं ।
- पर पटेल ।
परदेशिया कुछू कहना चाहीस पर गाँव के चिहुर म ओकर बोली बचन समागे। जउन परदेशिया सोचे रिहीस - धीरे धीरे गाँव भर राज करे के ओकर ठिकाना नई रहिगे।
ये जीत सिर्फ मंगलू के जीत नई रिहीस। गाँव भर के जीत रिहीस। सुमेर अपन मुंछ ल अइठत अपन घर अइस। ओकर मुस्कात चेहरा ल देखके ओकर बाई किहिस - अइसे लगत हे जानो तुम रण ले बाजी मार के अवात हो
सुमेर कुछू नइ किहिस। ठाड़े खटिया ल धम्म ले गिरइस अउ ओमा बइठगे। एक हाथ म मूंछा अइठत अउ दूसर हाथ म जांघा ल ठठावत। गुणवंती ल किहिस - चल, मोर बर जेवन निकाल।


text:
कलियुग के हाहाकार ले हलाकान होके जब कभू अच्छा दिन के सुरता करथन त सिरिफ एक्के बेरा के सुरता आथे... सतयुग के। नानपन ले सुने हावन सतयुग के मनखे सदाचारी, सत्यवादी अउ भगवान के मयारुक रहय। एकरे सेती उन कभू एक-दूसर के पीरा के सौदा नइ करत रिहिन।
आज के बेरा तो मार-काट, छीना-झपटी, ठगिक-ठगा, झूठ-लबारी, तोर-मोर, अपन-पराया के दलदल में बूड़े हावय। पेपर -गजट मन हत्या, बलात्कार, डकैती, भ्रष्टाचार, आतंकी अउ सीमा म गोलीबारी ले भरे रहिथे। त बतावव अइसन म शांत, सुंदर अउ संयम ले भरे युग के सुरता कइसे नइ आही?
फेर मन म इहू गुनान आथे.. आखिर अइसन बेरा आही कइसे..? का सिरिफ सोचे भर म... ते ए ये रद्दा म रेंगे म? संगी हो, मैं हमेशा छत्तीसगढ़ के मूल संस्कृति के बात करथौं। आखिर का आय ये मूल संस्कृति ह? असल कहिन त उही ह सतयुग के संस्कृति आय, जेकर ऊपर द्वापर, त्रेता अउ न जाने काकर-काकर किस्सा-कहिली ल जोड़-सकेल के वोकर मूल रूप ल बिगाड़ दे गे हवय।
मैं कभू गुनथौं... का एकरे सेती इहां कलियुग ह डेरा डार के बइठ गे हवय? जाये के नामे नइ लेवत हे? फेर कभू मन म बिचार आथे- का सतयुग के देंवता ल छोड़ के अन्ते-तन्ते म उलझ गे हावन तेकर सेती उन शांत स्वरूप वाला मन रिसागे हवंय अउ याहा तरह के आगी-होरा भूंजे वाला खेल ल आज करत हावंय? का एकरे सेती हम कलियुग के आगी म धधकत हावन?
त का सतयुग के वापसी खातिर हमला फेर उही सतयुग के संस्कृति ल, सतयुग के देंवता ल अपन जिनगी के आधार बनाये बर लागही? वोकर मूल रूप ल, मूल संस्कृति ल फेर चारों खुंट बगराये अउ लोगन के मन म बसाये पर परही? हां... अइसन तो करेच बर लागही। जइसन मन के पूजा-उपासना करबे... वइसने तो गुन-जस पाबे?
त आवव संगी हो... फेर उही सतयुग के रद्दा... सत्यम्... शिवम्... सुन्दरम् के रद्दा म... अपन मूल संस्कृति के रद्दा म... अपन मूल देंवता के रद्दा म... मूल म पानी रितोबो तभे जिनगी रूपी पेंड़ हरियाही... सिरिफ डारा-शाखा म पानी रितोबो त जड़ अउ पेंड़ के जिनगी सिरा जही..संग म हमरो मन के जिनगी के हरियाली सिरा जाही... जय कुल देंवता... जय मूल देंवता...
सुशील भोले
54-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 080853-05931, 098269-92811


text:
4 Nov 2014
साफ-सफाई के संखनांद म फुटहा नंगाड़ा तको ठिनठिनावथाबे
सिरी नरेंद्र मोदी जी के प्रधानमंत्री बनते साठ देस म एक नवापन दिखत हाबे। अइसे लागत हे जानो-मानो ढुड़गा म फेर पीका फूटत हाबे, थकहा जांगर फेर भाड़ी फोरत हाबे। कतको लोगन के नारी ल टमड़ के देखेवं, सबोच हर नवा जोस अउ जुनून म दिखत हाबे। मोदी जी के आजादी परब के भासन जेमा ओमन केहे रिहिन के तुमन 12 घंटा काम करहू त मैं 13 घंटा काम करहूं। लागथे इही बात अब जवान मनके मन म समागे, चारो मुड़ा नमो-नमो के गुन-गान होवथाबे। मोदी जी ह राष्ट्रपिता महात्मा गांधी के जयंती के दिन ले सरी देस ल स्वच्छता महाअभियान के संकलप दिस। परन करे ल किहिन के अवइया दिन माने 2019 म जब हमन गांधी जी के 150 वां जयंती मनाबो तब हमर भारत म गंदगी के नामो निसान नइ रिही। संकलप के असर तो सरी देस म दिखिस जिहा-जिहा भाजपा के सासन हाबे उहा छोटे-बड़े सबो कार्यकर्ता ले लेके राज के मुखिया तको ह बाहरी धर के सड़क बाहरे बर निकलगे। ओकर संगे-संग सबो सरकारी विभाग ल तको निर्देस जारी होगे के सबो ल स्वच्छता अभियान म जुरना हे अउ अपन-अपन कार्यालय के साफ-सफाई करना हाबे। जनप्रतिनिधी, अफसर, करमचारी, मास्टर सबो झिन मन जुर मिलके बाहरी धरे-धरे फोटो खिचाइस। फोटो खिचाइस ये पाके केहे बर परत हे के जिहा ओमन सफई अभियान चलईस ओ करा अभी तको कचरा बगरे हाबे।
कतको अफसर मन सान से सेखियावत फोटो ल अखबार म छपाये तको रिहिसे के हमन अपन कार्यालय म स्वच्छता अभियान चलाके साफ-सफाई के संकलप ले हाबन। सरकारी विभाग म तो साफ-सफाई बर बकायदा आदेस जारी होय रिहिसे। अभियान तो अइसे होगे के चलो कोनो बोलत हे तव आदेस कर दव, फोटो खिचालव, खेल खतम, एक दिन म थोरहे कचरा साफ होही। ये एक दिन वाले मनतो अभियान के कबाड़ा करत हाबे। कुछू करथे तेकर ले जादा तो जनवाथे। मोदी जी के मंसा म कोनो संका नइये उकर अभियान एक दिन जरूर सफल होही। फेर फोटो छपास नेता अफसर के हिरदे म ये बात ल जाना चाही के जेन जगा म हम सफाई के संकलप लेवन ओ जगह हमेसा साफ होना चाही। दूसर के मन मढ़ाये वाला बुता नइ होना चाही। अपन हिरदे ले लोगन ह ये महाअभियान ले जुरे तब काम बनही।
अभियान के संख तो बाजगे फेर सुरू होय हाबे तेन दिन ले जिहा-जिहा के खबर सुने रेहेव के फलाना जगा स्वच्छता अभियान के आयोजन फलाना नेता डहर ले करे गे रिहिस हाबे, उहीच ठउर म गंदगी पसरे दिखत हाबे। अपन-अपन गली-मोहल्ला अउ घर ल देखन तव अपन घरेच भर साफ दिखथे उहू ह पर भरोसा। झाड़ू-फोछा के बुता करे बर बनिहार लगाये रिथन उही ल चिचिया-चिचिया के, गारी गल्ला देके अपन घर ल साफ करवाथन। घर के कचरा ल बाहिर फेकवाथन। मोटर गाड़ी म चघे-चघे खई-खजेनी अउ आने समान के कचरा ल बाहिर सड़क म फेक देथन। हमरे घर ले निकले कचरा ल गली म देख के सफाई वाला बर ताव म आ जथन। पद अउ पावर के सेती तुरते साफ करा लेथन। हांसी-ठठ्ठा तब लागथे जब सौ-सौ झिन जेकर घर साफ-सफई करे बर बनिहार हाबे ओही मन देखनी करे बर बाहरी धर के सड़क ल बहार के फोटो खिचाथे। ओकर बाद ओ जगह म नास्ता के कागत, झिल्ली, फूलमाला, दुच्छा परे पानी के बोतल। अभियान वाले मन जतका के सफई नइ करे तेकर ले जादा तो अऊ कचरा बगरा के रेंग देथे। माननीय मादी जी के सियानी सोच ले भारत एक दिन सिरतोन म स्वच्छ भारत बनही। काबर के जेकर विचार नेक रिथे अउ निसुवारथ काम करे के जेकर म जुनून रिथे ओकर संग भगवान तको देथे। भगवान अइसन मनखे के संग नइ देवे जेन मन साफ-सफई के फूटहा नंगाड़ा बजाके वाहवाही बटोरथे।
Subscribe to: Post Comments (Atom)


text:
छत्तीसगढ़ तो अइसन अंचल आए जिहां बारो महीना कोनो न कोनो तिहार आते रिथे। येकरे सेती तो छत्तीसगढ़ ल तीज-तिहार के गढ़ के रूप म अलगेच चिन्हारी मिले हाबय। अब जइसे देवारी तिहार के बारे गोठ करन तव आन राज के देवारी ह दू दिन या तीन दिन म उरक जथे फेर इहां के देवारी ह तो महीना भर पूर जथे। कुवांर म नव दिन के नवरात्रि तेकर पाछू दसमी म दसराहा। दसराहा के दिन ले देवारी के आरो हो जथे। कातिक म कुवांरी नोनी मन के बड़े फजर ले कातिक नहवई। तेकर पाछू जमदीया, सुरहुत्ती देवारी, गोबरधन पूजा अउ मातर। छत्तीसगढ़ म मातर के बाद गांव-गांव म मड़ई मेला के आरो मिले ल धर लेथे। मातर के दिन के मड़ई के तो अलगेच मजा हवय। छत्तीगसढ़ म मातर मनाय के परंपरा वोकतेच जुन्ना आय जतका यदुवंश अउ यदुवंशी सेना। मातर के बिसय म बहुत अकन कथा ह तो पौराणिक काल ये जूरे मिलथे। फेर येहा द्वापर युग ले जादा परमानित होथे। काबर कि गोबरधन पूजा, मातर, गइया मन ल सोहई बांधना ये सब ह भगवान श्री कृष्ण ले जुरे हावय। इही सेती मातर ल घलो उही काल के चलागन कहि सकत हन। फेर अब धीरे-धीरे समे अनुसार कातकोन तिहार के रूप ह बदलत हावय। तभो गांव-गांव के लोगन मन आजो उही जुन्ना पुरखा के चलागन ल संजोय राखे हवय। मातर के दिन पूजा-पाठ अउ विधि विधान ल मातर जगाना घलो किथे। मातर ल वइसे सबो गांव म नइ जगावय। जेन गांव म राउत ठेठवार रिथे तिहा जादा करके मातर होथे काबर कि ठेठवारे मन मातर जगाथे। कतको गांव जिहा मातर नइ होवय उहां के मन आन गांव मातर देखे बर जाथे। मातर देखे के ओखी गांव-गवई घूमे बर मिल जथे अउ नता-गोतर संगी साथी संग भेट घलो हो जथे। हमर गांव घर के नेवरनिन बेटी-माई मन मातर देखे के ओखी म अपन गांव के मातर ल छोड़ के आन गांव या माई-मइके मातर देखे बर जाथे। आन गांव म मातर देखे बर आए-जाए के कोनो रिवाज या नेवता-हिकारी वाला बात नइ राहय लोगन मन मनखुशी बर आथे-जाथे।
छत्तीसगढ़ ह आदिकाल ले आदिशक्ति अउ शिव के उपास हे। तेकरे सेती इहां के संस्कृति ह आदिमसंस्कृति आए। ठउर-ठउर म शिव अउ सती ह बुढ़ी माई अउ बुढ़हा देव के रूप म बिराजे हवय। छत्तीसगढ़ म देवारी ह मूल रूप से गउरा अउ गउरी के बिहाव के परब आए। जेला गोड़-गोडिऩ मन बड़ उच्छाह मंगल ने मनाथे। देवारी ह राउतों मन के प्रमुख तिहार आए। राउत मन गांव के गाय-गरवा के पूजा अर्चना करके गोबरधन खुंदवाथे अउ गोबर के टीका लगाथे जेमा गांव के सबो समाज के मनखे मन सामिल होथे। बरदीहा मन अपन-अपन टेन के गरवा ल सोहई बांधथे। पाहटिया ह अपन मालिक ठाकुर घर के गरवा ल सोहई पहिराथे। मातर ह दिनमान के तिहार आए ये दिन ठेठवार मन बड़े फजर ले दइहान म खुड़हुर गडिय़ा के सुरू करथे। गांव के दइहान म बाजा-रूंजी संग ठेठवार मन खुड़हुर ल गडिय़ाए बर लेगथे। खुड़हुर आय बर तो देव आय फेर कोनो मूर्ति या शिला रूपी म नइ राहय। मानता रूपी देव आए जोन लकड़ी के रूप म रिथे। सियान मन बताथे कि ठेठवार मन खुड़हुर ल हरेक साल नइ बनाय ओकर अवरधा भर पुरोथे। उहीच ल सिरजा-सिरजा के हर साल दइहान म गडिय़ाथे।
दिन म फेर ठेठवार मन बाजा-रूंजी धर के मातर जगाय बर निकलथे। ठेठवार राउत मन संग गांव के आन समाज के लइका सियान मन मातर देखे बर निकलथे। दोहा पारत-पारत गांव के ठाकुर पारा ल नेवता देवत तको आथे। ठेठवार मन संग गांव के लइका सियान सबो दइहान आथे। दइहान आके ठेठवार मन खुड़हुर के पूजा करथे। संग म अपन-अपन घर के भइसी ल तको दइहान म लाने रिथे जेला खुड़हुर के गोल-गोल किंजारथे। संग म राउत मन दोहा पारत नाचत-कुदत किंजरत रिथे। ये दिन राउत अउ बजनिया मन विशेष सिंगार म रिथे। अपन पारंपरिक पहनावा ले येमन गांव वाले ले अलगेच दिखथे। मुड़ी म बड़का पागा, अंग म ऑगरखा छिटही-बुंदही सलुखा, कउड़ी जड़े कमर पट्टा अउ पाव म घुंघरू तको पहीरे रिथे। आजकाल तो गांव-गांव म राउत नाच के नर्तक दलो तको होगे हाबे। फेर आगू अइसन अलग से नर्तक दल नइ रिहिस। सबो राउत मन नाचे अउ काछन निकले। सबो झिन सुघ्घर पारंपरिक पोषाक पहिने बाजा संग रेरी पार के काछन चखथे। इकर मन के काछन के रेरी अउ बाजा के ओरो म भइसी मन गदबदा जथे अउ खुड़हुर के गोल भदभीद-भदभीद किंजरथे। खुड़हुर पूजा करे के पाछू दइहाने म कोहड़ा ढूलोथे अउ भइसी मन ल दइहाने म सोहई बांधथे। दइहान भर भरे मनमाड़े भीड़ ह मातर देखे बर जुरियाय रिथे जेमन राउत मन के दोहा अउ नाच के मजा लेवत रिथे। वइसे तो दइहान म गांव भर के लोगन मन जुरियाए रिथे फेर नाचथे-कुदथे सिरिफ राउते मन भर ह अउ दिगर समाज के मन ओमेरन दर्शक रिथे। कोहड़ा ढूलोय अउ सोहई बांधे के बाद ठेठवार मन दइहान म सकलाय सबो लइका सियान मन ल दूध बांटथे। सियान मन बताथे के आगू समे म गांव के ठाकुर मन मातर देखे बर जावय त अपन-अपन घर ले चाउर धर-धर के जावय। ये चाउर ल उहचे दइहाने म तसमई बनाय, बनाके उहे खाय। अब धीरे-धीरे दइहान म तसमई बनई बंद होगे हाबय। एक्का दूक्का गांव म तसमई बनावत होही। फेर दूध बाटे के परंपरा ह बंद नइ होय हवय। अभी तक ये परंपरा चलते हावय। लोगन मन मातर ठऊर म दूध झोके बर जाथे। ठेठवार मन पान-परसाद के रूप म गिलास-गिलास दूध बड़ खुशी-खुशी बाटथे।
मातर ह दूज के दिन होथे ते पाय के लोगन म अब भाई दूज के रूप म घलो मनाय के चलागन सुरू होगे हावय। छत्तीसगढ़ के संदर्भ म केहे जाय त इहां दूज के दिन मातर के परंपरा हाबय। मातर के महत्ता ह अतकेच म नइ सिरावय। बल्कि पूजा पाठ अउ दूध बाटे के बाद तो मातर के अखाड़ा सुरू होथे। असल बात कहा जाए तव राउत मन के छोड़े दिगर समाज के मन अखाड़ाच देखे बर जुरियाथे। अखाड़ा ह असल म राउत मन के शौर्य कला के प्रदर्शन आए। अखाड़ा ल मूलरूप से राउते मन खेलथे अब धीरे-धीरे दिगर समाज के मन घलो सिखके अखरा के मैदान म उतरथे। अखाड़ा ल लोगन मन गुरू-चेला परंपरा ले सिखथे। येमन पुरखौती धन मान के बड़ जतन के अपन अवइया पीढ़ी ल अखाड़ा सिखोथे। अखाड़ा म मुख्य रूप ले लउठी भांजे के करतब के संगे-संग तलवार चालथे अउ भावंरा या भन्नाटी घलोक चलाथे। येकर छोड़े अब तो अखाड़ा म अऊ गजब अकन शस्त्र सामिल होगे होबे। अखाड़ा म बल अउ बुद्धि दूनो के उपायोग होथे। काबर की कहू थोरको उच-निच होइस ते लउठी ह अपनेच उपर कचरा जथे। अइसने तलवार अउ खडग़ भांजे के बेरा घलो सावधानी बरतथे। भवंरा घुमाए बर तो अऊ जबर बुद्धि के जरूरत परथे। मातर के दिन अखरा डाड़ म चलत करतब म लोगन मन उदुप नइ उतरे बल्कि सिखेच मनखे मन ह अखरा म उतरथे। इही सब कला के प्रदर्शन ल देखे बर दुरिहा-दुरिहा गांव के लोगन मन जुरियाथे।
मातर के दिन जोन अखरा विद्या के प्रदर्शन होथे एकर बिसय म किवदंती हावय कि ये राउत मन जोन अखाड़ा खेलथे वोहा द्वापर कालिन कला आए। वो समय भगवान कृष्ण ह यादव सेना के गठन करे रिहिस अउ गांव के चरवाहा मन ल सकेल के अखरा विद्या सिखोय रिहिस। भगवान कृष्ण ह बखत म आत्मरक्षा अउ कुल के रक्षा करे बर यादव मन के सेना बनाय रिहिन। अइसे घलो कहे जाथे के विदूर कका ह यादव वंश के रक्षा बर अउ भगवान के उपर अवइया विपदा ला अपन दम म टारे बर गुप्त विद्या सिखोय रिहिस। जोन आजो अखरा विद्या के रूप म हावे। मातर के दिन यादव मन के अखाड़ा ल उही यादव सेना के शौर्य कला के प्रतिक माने जाथे। मातर के अखाड़ा म एक बात अउ आजकाल देखे बर मिलथे कि अब अखरा विद्या ल सबो समाज के लोगन मन अपनावत हाबय। अब अखरा विद्या ह कला देखाय भर तक सिमित नइ भलुक येहा अपन-अपन शक्ति प्रदर्शन घलो होगे हावय। करतब देखाय के संगे-संग द्वंद युद्ध कौशल के घलो प्रदर्शन होथे। दइहान के ये करतब ह उवत के बुड़त दिन भर चलथे। अखरा देखइया मन बर गांव म मेला-मड़ई सहिक हाट बजार लगे रिथे। कतकोन गांव म मातर के दिन मड़ई तको भराथे। मातर मड़ई के रूप म कतकोन गांव म जबर जलसा के आयोजन घलोक होथे। जिहां आन-आन गांव के अखाड़ा खेलइया मन जुरियाथे। दिन के उतरे ले मातर अउ अखरा डाड़ के करतब भले बंद होथे फेर मेला ह रात के गढ़हावात ले चलते रिथे। कोनो-कोनो गांव म मातर दिन के मड़ई घलो होथे। दिन म मातर अउ रात के नाचा गम्मत के मजाच अलगे होथे। देवारी के मातर माने के बाद ओरी-ओरी सबों गांव मड़ईहा मन उमिया जथे अउ ओसरी पारी ये गांव ले वो गांव के मड़ई ओरिया जथे। यहू कहे जा सकथे कि गांव मन म मड़ई ह मातर माने के बादे सुरू होथे। येकरे सेती लोगन मन देवारी अउ मातर के बड़ अगोरा करथे।


text:
मोर लइका ल कोन दुलारही
पूनाराम के बड़े बेटी सुनीता के बिहाव होय छै बच्छर ले जादा बीत गे।एक झन साढ़े चार बच्छर के बेटी अउ दू बच्छर के बेटा हवय। सुनीता अपन ग्यारा बच्छर के भाँची ल पहली कक्षा ले अपने कर राख के पढ़ात हवय। सुनीता के गोसइया कुलेस सहर के अस्पताल के गाड़ी चलाथे।ठेकादारी हरय पक्की नी होय हे।सुनीता घर मा पीको फाल अउ बुलाउस सिलके दू चार पइसा कमा लेथे।
सुनीता मन तीन देरान जेठान होथय। वो हा छोटकी बहू आय।जादा नइ पढ़े हवय ।गांव मा 12 वी तक इस्कूल हवय तब 12 वीं तक पढ़े हवय ।बिहाव के पाछू आठ महिना ससुरार मा रहिके सहर किराया के घर मा आगे। जचकी बर दुनो बेर मइके गय रहिस। बाबू आय के पाछू परिवार नियोजन करा डरिस।अब दूनो लइका हा ओकर संसार बनगे।
सुनीता के बड़े जेठानी के दू झन बेटा ,मंझली के एक बेटी एक बेटा हे।ओकर डेढ़सास के दू बेटी एक बेटा अउ ननंद के दू बेटा हवय। सियान मन घलो जीयत हे।मइके मा दाई ददा अउ दू झन बड़े भाई हे मंझला भाई के संग जोरंधा बिहाव होय रहिस।दूनो भाई के एक एक बेटा अउ बेटी हवय।फूफू सास, कका ससुर, ममा ससुर, मोसी सास, बड़ी सास सबोच नत्ता हवय।ओमन अपन अपन परिवार मा रहिथे।छट्ठी बरही, बर बिहाव, मरनी हरनी मा भेंट होथय।
सुनीता जब पहली घांव सहर आइस तब कोनों चिन पहिचान के नइ रहिस। भाँची ल संग मा राख के पढ़ाबो कहिके लाइस अउ इस्कूल मा भरती करा दिस।कुलेस अपन गाड़ी मा जाय , भांची इस्कूल जाय तहान सुनीता ठेलहा हो जाय। कुछ दिन मा अरोसी परोसी मन ले बने चिन पहिचान बना डरिस।जचकी के बेरा मइके मा चल देत रहिस।परिवार बाढ़त देख के दूसर पारा मा नवा किराया घर राखिन।अब सुनीता ल नान्हे लइका ल नवा जगा मा फेर अनचिनहार जगा कइसे रखंव कहिके फिकर होगे। जुन्ना पारा के मन आय तब थोकिन बने लगय। समय बीतत गिस।यहू पारा मा चिन पहिचान बनगे। बिहाव के पहिली ,12 वी पढ़े के पाछू सिलई सिखे रहिस।कुलेस ल कहिके किस्त मा एक ठन सिलाई मसीन बिसा के अरोसी परोसी के पीको फाल,बुलाउस ल सिलेबर धरिस।समय बिताय बर बने बुता मिले रहय।अब इहाँ रहत छै बच्छर पूरगे।
सुनीता ल सहर मा कोनों बात के संसो नइ रहय।फेर एक ठन दुख हा ओकर अंतस ले बहिर नइ होत रहय।ओहा मनेमन गुनय कि मोर लइका मन ल कोन दुलारही, मया करही।मोर लइका मन के बबा, ककादाई, आजी आजा, ममा,फूफू, सब हवय फेर उँखर मया दुलार ले बिछुरत जात हे।सहर मा सास ससुर , सगा सोदर एक दू दिन बर आथे अउ चल देथे।मोर लइका मन अपन अउ भाई बहिनी ल चिन्हत नइ हे।वइसने ओकरो लइका मन ल जेठ बेटी बेटा मन अपन भाई बहिनी नी मानय।सुनीता के बड़े बेटी ह कका अउ फूफा कोन ल कथे तेला नी जानय।एक दिन अपन दाई ल पूछत रहय- मोसा कोन ला कहिथे।
एक बखत सुनीता के बड़ा ससुर के नान्हे बेटा अउ बेटी मन परीछा देवाय बर सहर आइस।भइया भउजी रहिथे कहिके सुनीता घर आइस।पांव पलगी होय के पाछू सुनीता अपन बेटी ल घलाव कका अउ फूफू दीदी के पांव परेबल कहिस।बेटी हा अड़ दिस नइ परंव कहिके।सुनीता सर्मिंदा होगे।मने मन गुने लगिस कि मोर लइका ल नत्ता गोत्ता ल कोन बताही सिखाही।पाछू मोर थुवा थुवा हो जाही,सब झन कही अपन लाइका मन ल कहीं संस्कार नी सिखाय हे।
सहर मा रिस्ता नत्ता के तो दही के मही हे।दीदी के घरवाला ल भइया कहि लेथे।कभू कभू तो गोसइया गोसानिन दूनो झन मन परोसी ला भइया भउजी कहिथे।सब अरोस परोस के लइका मन अपन संगवारी के दाई ददा ल एक दुसर अंकल आंटी कहिथे।दू ठन नत्ता ले जादा नइ जानय।
सुनीता के आतमा ओ दिन कलप गे, जब टीबी मा समाचार सुनिस,कि सात बच्छर के बेटी जौन अपन परोसी ल अंकल कहात रहिस।उही हा ओकर संग गलत काम करके मार दिस। संझौती फेर टीबी समाचार मा बताइस कि एक ठन सहर मा इस्कूल बस मा डरावल ल आठ बच्छर के लाइका संग गलत काम करत पाय गिस।लइका अस्पताल मा भर्ती हवय।अइसने परोसी मन बताइस कि ओकरे सहर मा सोला बच्छर के लइका ल ओकर टिवसन मास्टर हा हरन करके ले गे हवय,जेकर छै महिना होगे पता नइ चलत हे।
अपन गोसइया करा मन के फिकर के बिषय मा बात राखिस कि हमर लइका मन ककादाई ,बबा, आजा आजी,ममा मामी, कका काकी,भाई बहिनी , फूफू, मोसी के मया दुलार नइ पात हे। लइका मन बड़े बाढ़त जाही अउ सज्ञान होही तब ये सब नत्ता के मया दुलार के मतलब नी समझ पाही।अब ओला घर परिवार के संग गांव मा रहे के चिंता होय लगिस।ओकर गोसइया हा समझावत कहिस- गांव जादा दुरिहा नइ हे 50-60 किमी हावय। उहाँ सहर असन इस्कूल, अस्पताल, रोजगार ,दुकान, सुविधा नइ हे। पेट रोजी चलाय बर सहर आय हन।लइका मन के भविष्य बर घलो सोचेबर लगही।एक उदिम कर सकत हवन, कि इस्कूल के छुट्टी के दिन,हर तिहार बार मा गांव जा सकत हन।एकर से सबोझन से भेंट हो जाही अउ लइका मन ला मया दुलार मिल जाही।सुनीता के मन थोकिन थिरइस।
आज अड़बड़ झन के इहीच समस्या हे।नउकरी चाकरी वाले मन पइसा पावत हे फेर उँकर लइका मया दुलार ले बिसरत हे।जिंकर घर दुनो झन अलग अलग गांव मा नउकरी करत हे,उँकर घर के तो हाल बेहाल हे। दाई कर रहइया लइका ददा के मया बर तरसत हे अउ ददा कर रहइया दाई के मया बर।कतको झन अपन लइका मन ला पइसा देके बड़े बड़े इस्कूल मा छोड़ देथे।वहू लइकामन अपन नत्ता मनके मया दुलार नी पाय। पाछू कहिथे हमर लइका संस्कारी नइ हे।सगा सोदर ल चिनहे जाने नहीं।
आज अपन नत्ता रिस्ता के हियाव करे के जरुरत हे एकर से देस मा बेटी मन उपर होत अइताचार ल रोके मा मदद मिल सकत हे।
हीरालाल गुरुजी “समय”
छुरा, जिला-गरियाबंद


text:
होये के रिहिस तने होगे। आगू अवइया दिन म का होही येकर गुनान करे जाय तव अब सबके हाथ म एकक मोबाइल होना घातेच जरूरी होही। वहू म इंटरनेट डाटा राहय। सरी कामकाज नेट बैंकिंग ले होही। थइला अउ घर नगद रूपिया रखना नइये। हमर बैंक खाता म पइसा माढ़ेच-माढ़े लेन-देन चलत रइही। ताजा खबर के मुताबिक अब मोबाइल, बैंक एप, पेटीएम, एसएमएस, के झंझट तको करे बर नइ लागय। चेक, डीडी, एटीएम, क्रेडिट, डेबिड कार्ड कुछूच नइ लागय। अब तो आधार नंबर ले लेन-देन के उदीम करे के जोंगत हावय सरकार। माने बइठे-बइठे देखव तमासा, आगे-आगे होता है क्या-क्या।
बड़हर मन तो सबला आसानी ले कर लेही, बीच वाले मन तको धीरे-धीरे लाइन म आ जही। लेकिन फदक जही अनपढ़ गरीबहा मन। नतो मोबाइल जाने, न इंटरनेट। कइसे कैशलेस होही? मोबाइल अउ नेट डाटा कोन देही? सबले मुस्कुल तो डोकरी दाई अउ बबा के होही। आज समाज म भरोसा के आदमी घलोक तो नइये। जेने ल नंबर देबे तेने दूनंबरी कर देही तव। अम्मट ले निकल के चूररूक म परउल हो जही। नोटबंदी के फैसला के बाद ले आरबीआई ह कोनो कोती बाढ़ तव कोनो कोती सुक्खा के हालात बना दे हावय। उपराहा म आयकर ह लिमिट-लिमिट करत हावय तभो ले बैंक अउ एटीएम नो कैश के बोर्ड चिपकाये बइठे हाबे। बैंक के बाबू मन आगू एसी म माछी मारत राहय तेन मन उवत के बुढ़त कमावत खाताधारी मनला कोसत रइथे। करे कोनो अऊ, भरे कोनो अऊ। 10 प्रतिशत गद्दार के भगुतना ल 90 प्रतिशत वफादार मन भुगतत हावय। तभो ले गम नइये। कम से कम दूनंबरी करइया मनतो चेतही। चलव इही ओढ़र म डिजिटल हो जबो हम सब। अबही के बखत ल देखत रिलाइंस के जियो वाले मनके तको गुनगान करे बर परही काबर के अभी ऊंकरे डाबा भरे हावय। दुनिया ल काहत हावय जियो डिजिटल इंडिया, न गोठबात के पइसा न इंटरनेट के। फोकट म अनलिमिटेड 4 जी डेटा रिलाइंस वाले मन अपन जियो सिम म देवत हावय। आगू 31 दिसंबर के बंद ले होवइया रिहिसे फेर अब मार्च तक बाढ़गे। ठट्ठा करे के बेरा नइये नइते आरबीआई अउ आयकर देवता मन सो बिनती करत पहिली इही मांगतेन के अब 4 जी मोबाइल अउ जियो सिम कार्ड दे देवा...।
नोटबंदी विशेष लेख का अन्य लिंक-
और ये भी-; जियो सिम के लिये फड़फड़ाते 2G, 3G एंड्रॉयड


text:
नंदिया म एक अउ अच्छा गुन होथे। जब वोकर अस्तित्व ल खतम करे खातिर कोनो बड़का बांध के निरमान करे जाथे, त वोहर अपन कस अउ दू-चार छोटे-मोटे नंदिया-नरवा ल सकेल-जोर के बांधा के अहंकार म बूड़े बूड़ान ले अपन स्वाभिमान के अस्तित्व ल ऊँचा बना लेथे, अउ वोकर हर ऊँचाई ले नाहक के अपन मिशन ल पूरा करथे। आज ए माटी ल अइसने मिशन के रूप म काम करने वाला मन के जरूरत हे, जेन तन-मन अउ वचन-कर्म ले इहां के मूल आदि धर्म, संस्कृति अउ सामाजिक-आर्थिक स्वाभिमान खातिर नंदिया कस आगू बढ़ सकंय। बिना स्वार्थ के, बिना पद के, बिना कोनो मोह के। वोकर उद्देश्य केवल परोपकार रहय, परमात्मा राहय अउ हर किसम के पापाचार के संहार राहय।
मोला आज के टिपुर्री छाप राजनीति म तो एको अइसन मनखे नइ दिखय जेकर ऊपर कोनो किसम के भरोसा करे जा सकय। आज तक जतका झन संग मोर भेंट होइस सब फोसवा निकलिन। दू-चार ठोंस दाना कस मनखे घलोक दिखीस त वोमन अपन खुद के अस्तित्व रक्षा अउ पेट-पसिया के जुगाड़ म सरी जिनगी ल खपाए जावत हें।
जे मन सत्-धरम ले चाहथें के इहां के उद्धार होवय, त जइसे बड़का बांधा के गरब टोरे बर दू-चार अउ नंदिया मन अपन संपूर्ण अस्तित्व ल मूल नंदिया के कोरा म समर्पण कर देथें, वइसने मूल मिशन म भिड़े मनखे मन ला अपन ऊर्जा के खजाना ल पौंप देना चाही। प्रकृति के स्वभाव अउ व्यवहार ह हम सबके जीवन बर एक आदर्श के काम करथे, तेकर सेती वोकर हर घटना अउ रूप के गंभीरता ले चिंतन-मनन करना चाही। एक घांव बने-बने मनखे के आदत-व्यवहार ह धोखा दे दिही, फेर प्रकृति के कोनो भी रूप ह चिटको कनी घलो धोखा नइ देवय।
आज हमन इहां के मूल धरम, मूल संस्कृति अउ मूल निवासी मन के अधिकार के रक्षा के नांव म गुन-गुन के सुक्खा पान कस हाले-डोले ले धर लेथन। आपस म गोठियाथन के बाहिरी लोगन तो हमर अस्तित्व ल खतम करे म दिन दूना अउ रात चौगुना षडयंत्र रचत हें। कइसे करबो, कइसे बांचबो? फेर मैं अइसन किसम के चिंता-फिकर म अपन बेरा ल नइ पहावौं। काबर ते मोला दीया के स्वभाव मालूम हे। जब वोकर बुताए के बेरा आथे, त अउ जोर-जोर से भभकथे। अइसने बाहरी मनखे मन घलोक इहां के लोगन के अपन अस्तित्व रक्षा खातिर बाढ़त निष्ठा अउ ज्ञान ल देख के पाखण्ड के मात्रा ल बढ़ा दिए हें। उन बात-बात म राष्ट्रीयता के बात करथें। एक धर्म अउ एक राष्ट्र के बात करथें। फेर प्रश्न ये हे, एमन एक भगवान, एक जाति, एक वर्ण अउ एक संसार के बात काबर नइ करंय?
अइसन जम्मो किसम के पाखण्ड रचइया मन के डमडमा के पेट ल फोरे ले परही। इही मन सब डोंगरी-पहार आय, जे मन हमार मन के अस्तित्व खतम करे खातिर, हमन ल अपन गुलामी के खखौरी म चपके खातिर मुंड़ उठाये खड़े हें। हमन ल अइसन जम्मो बड़का अवरोध बांधा-छांधा मन ले जम्मो छोटे-छोटे नंदिया-नरवा कस एकमई होके आगू बढऩा हे, अपन लक्ष्य तक पहुंचना हे।
सुशील भोले
संस्थापक, आदि धर्म सभा
54/191, डॉ. बघेल गली, संजय नगर
(टिकरापारा) रायपुर (छ. ग.)-492001
मो. 98269 92811, 79747 25684


text:
सोनपुर गांव म संभू अउ महादेव नाव के दू भाई रिहीस। दोनो भाई ह गांव के बड़का किसान रिहीस। संभू ह दोनो घर के सियानी करे, ओकर परवार म गोसइन भगवंतिन, ओकर भाई महादेव अउ भाईबहू सांति। संभू के एको झिन औलाद नइ रिहीस। महादेव के दू झन औलाद हे एक गोपाल अउ दूसर बाली। संभू ह अपन भाई ल भाई नही अपन बेटा माने इही बात म संभू के गोसइन भगवंतिन ह जलन मरे।
संभू अउ भगवंतिन के बीच बात-बात म ताना कसी होवत राहय। गोपाल ह गांव रइ के खेती किसानी के काम ल करे अउ बाली ह साहर म पढ़ाई करय।
उहिच गांव म महादेव के लंगोटिया संगवारी रिहीस। निच्चट गरीब रिहीस ऊपर ले बिमारी घलो घेरे रिहीस। एक दिन अपन जवान छोकरी ल छोड़ के बितगे। संगी के मरे के बाद ओकर बेटी किसना ल अपने घर लान लिस। अब गोपाल अउ किसना ह मिल के घर दुवार के काम ल करे। हांसी खुसी ले दिन कटत रिहीस।
एक दिन भगवंतिन के भाई के बेटा अउ बेटी ह अपन फुफू घर रेहे बर आथे। भगवंतिन के भतिजा ह गजब अनदेखना रिहीस। संभू ह गोपाल ल बेटा-बेटा काहत रहे ल भगवंतिन के भतिजा मन ल सहे नइ जात रिहीस। ओमन तो इही मंसा लेके आय रिहीस कि अपन फुफू के एको झन औलाद नइ हे सबो चिज बस ल हथिया लेबो। भगवंतिन घलो वोकरे मन के बुध म आगे।
भगवंतिन अउ ओकर भतिजा दोनो झन मिल के घर के बटवारा करा देथे। महादेव के छोटे बेटा बाली घलो सहर ले पढ़ के गांव आगे रिहीस। बाली अउ भगवंतिन के भतिजा दोनो झन साहर म संगे पढ़य ते पाय के दोनो झन के बने जमत रिहीस। बांटा होइस त बाली ह अपन दाई ददा ल छोड़ के वोकरे मन संग होगे। बाली ह वोकरे मन के सिखान म अपन भाई ले बाटा ले डरिस।
बाप के बाटा के भाड़ी नइ रूंधाय रिहीस ओकरो मन के बाटा होगे। किसमत घलो एकउहा ओकरे उपर रिसागे। दोनो भाई के बाटा के बाद महादेव के तो सुध बुध हरागे। गांव के पंचइत ह ओकर मन के बाटा करइस। बाटा के बाद तुरते बाली के बिहाव होगे। महादेव घर म बीमार परे हे अउ बाली के बिहाव होवथे। महादेव ह बीमारी म मरत हावे अउ बाली के भावंर परत हाबे।
गोपाल घेरी-बेरी दोनो के नता ल जोरे के उदीम करथे फेर भगवंतिन अउ ओकर भतिजा ह हमेसा नता ल टोरे के काम करय। गोपाल के बिहाव देखे के महादेव ल आखरी इच्छा रिहीस। गोपाल के बिहाव देखे के संभू ल घलो आस रिहीस। गोपाल अउ किसना ह उंकर मन के इच्छा ल पुरा करथे। जब ले बाटा होय हे दोनो के घर म परदा रूंधागे हे। परदा के ए पार संभु अउ वो पार महादेव रो रो के अपन दिन ल कांटे।
बिहाव के बाद बाली ह नौकरी करे बर बाहिर चल देथे। भगवंतिन ह अपन भतिजा के बुध म रेंगथे। भतिजा ह ओला जोंख असन चुसत हावे। कोरा कागत म दसकत करवा-करवा के ओकर सबो चिस बस ल अपन नाम करा लेथे। संभु बरजथे तभो ले भगवंतिन नइ माने। दसकत वाला कागत ल धरके भतिजा ह सहर भाग जथे।
अपन तो भागिस संग म घर अउ खेत ल घलो बेच बुचाके संभु अउ भगवंतिन ल कंगला कर दिस। भतिजा अउ भतिजिन दोनो मिल के फुफू के घर दुवार ल बरबाद कर दिस। सबो चिज बस ल लुटाय के बाद भगवंतिन ल चेत अइस कि कोन अपन अउ कोन बिरान। आखिर म गोपाल अउ महादेव ह वोकर घर अउ खेत ल बचा के फेर एक के एक होगे।


text:
बिसरगे सुरता अदला-बदली ले निस्तार के : वस्तु विनिमय (barter)
तीस बछर पहिली हमर गांव म एक झिन नून बेचइया डोकरा आवय। बइलागाड़ी म एक गाड़ी नून धरके। ओकर डोकरी ह गाड़ी खेदत राहय अउ डोकरा हा गली म ऑक पारय- 'नून लेलव नून... एक काठा धान के दू काठा नून हो...।' ओकर आरो पाके गांव के सियानिन दाई मन टोकनी-टोकनी धान ल धरके घर ले निकलय अउ नून के बदला म धान ल देवय। नूनवाला डोकरा ह हमर गांव म महीना-पंदराही आवय। हमरे तिर-तखार के गांव मन ओकर गवई रिहिसे। नून बेचई म डोकरा के पूरा परिवार लगे राहय। कभू-कभू हाट-बजार म तको ओकर आरो मिलय-'नून लेलव नून... एक काठा धान के दू काठा नून हो...।'
अबही असन तइहा के सियान मन नोट के गठरी धरे बजार नइ जावत रिहिसे। अऊ आन-तान खरचा तको तो नइ रिहिस हावय। कुछू भी जिनिस लेना राहय तव सबेच ह धान-पान के बदली म मिल जाए। सियान बबा के थइला म पइसा देखेच नइ रेहेन। तभो ले नानपन म घर म सबोच सुख ल देखे हावन। चांउर-दार, तेल-हरदी, धनिया-मिर्चा, हरियर साग के दिन म हरियर-हरियर भाजी, अड़हा दिन बर खुला-सुक्सा। अमली, आम, आलू, भाठा, रमकेलिया, पताल के खुला, सुक्सा म चिवरा, चना, चनौरी मिलय। अब रइगे बात नून अउ गुर के तव नून ल जइसे नूनवाला डोकरा कना बिसावय धान के बदला म ओइसने छिंदी (सिंधी) दुकान म गुर तको धान के बदली म मिलय। तेल म भुंजे-बघारे वाला साग कमेच चुरय हालाकि हमर घर घानी तको रिहिसे, हाना तको किथे न 'तेली घर तेल रही त माहल ल नइ पोतय' तइसे बरोबर। बियारा म एक ठिन घानी गड़ेच राहय। बबा ह अपन पाहरो म अपनेच घानी के तेल खावय। घानी म तिली, सरसो, अरसी, करन, लीम अउ अंडी के तेल पेरय। घर के घानी ले तेल के तेल अउ ओकर खरी तको काम के राहय। फेर हमर दिन के आवत ले बबा ह घानी चलय बर छोड़ दे रिहिसे, हां बियारा म घानी ल गड़े देखे हाबन। रायपुर के नॉका म बड़का-बड़का घानी के पेराय तेल ल खावत रेहेन। घर के कोठा म राउत के दुहना नइ अतरत रिहिसे। एक्का-दुक्का के छेवारी उचेंच राहय। घरे म मही-दही अउ घीव मिलय। बस अइसने जइसे-तइसे दिन कटते-कटत आज सबोच ल पइसा म बिसाये के दिन आगे।
बाहिर ले एक झन छिंदी ह गांव म आके दुकान खोलिस। हमरेच गांव के लोगन मन कना सामान बिसावये अउ हमरे कना बेंचय। फेर ओकर बेचे के तरीका आन रिहिसे। एकेच ठउर म सबोच जिनिस ल बिसावय अउ बेचय। ओहा न तो गांव के किसान रिहिसे अउ न ही बनिहार। गांव म घर न खार म खेत तइसे बरोबर लोटा-धारी धरे अइस अउ पटइल घर के ओसाही म दुकान जमाइस। जेन गांव म लोगन मन सामान के अदला-बदली करके निस्तारी करय उहां ओ छिंदी ह पइसा के लेन-देन शुरू करिस। धान के अलावा साग-भाजी अउ दलहन-तिलहन ल तको अपने ह पइसा म लेवय अउ गांव के लोगन मन कना बेचय। देखते-देखत सबो जिनिस अमोलहा के होगे।
जेन आदमी मन मउका परे म अपन घर के सामान ल बेंचय तेन मन फोकटे-फोकट बेच के पइसा सकेले के शुरू कर दिस। घर म होय उपज ल छिंदी के दुकान मन बेचय अउ बदला म पइसा ल सकेल के राखे राहय। वहू छिंदी हरेक चीज ल बिसावय। बड़का किसान मन धान, गहूं, तिवरा, चना, अरसी। छोटे किसान मन राहेर, मसूर, सरसो, उरीद अउ बारी के साग-सब्जी। जेकर घर किसानी लइक खेती नइ राहय तेनो मन खार ले आमा, अमली, तेंदू, चार के फर के संगे-संग करन, लीम, मउहा, अंडी अउ जलाऊ लकड़ी तको सकेलय।
बनिहार अउ किसान मन एक दूसर के घर ले सामान अदला-बदली करके निस्तारी चलावय, फेर जब ले छिंदी के दुकान खुलिस हर सामान उहां पहिली पहुंचथे तेकर पाछू आन मन पाथे। बेचे-बिसाय के खेल म धीरे-धीरे गांव वाले मन ठंठन गोपाल अउ छिंदी होगे मालामाल। उपज के पाछू कतका मेहनत करे बर परथे येला कमइया के छोड़े अऊ कोन जान पाही। फेर ये मेहनत करइया के दुर्भाग्य आए के मोल ल दुकान अउ बाजार म बइठे बैपारी मन तय करथे। आगू जेन नूनवाला डोकरा ह एक काठा धान के दू काठा नून देवय ओही अब दू पइली देवत हाबे, माने धान के मोल आधा होगे। अइसने छिंदी तको वन उपज अउ फसल ल अठन्नी देके बिसाथे अउ रूपिया म बेचथे। कहू बीच म ये छिंदी नइ आए रितिस तव आजो हमन अपन खेत म उपजे फसल ल धरके जातेन अउ जरूरत के सामान लेके आतेन। आदला-बदली ले दिन बने बिततिस, रूपिया-पइसा बर हाय-हाय नइ करत रइतेन।
जयंत साहू,
ग्राम-डूण्डा-वार्ड-52, रायपुर छ.ग.
jayantsahu9@gmail.com
9826753304


text:
हमर संस्कृति म परमात्मा के संगे-संग प्रकृति के घलो पूजा होथे। रूख-राई, तरिया-नंदिया, डोंगरी-पहाड़, धरती-अगास, सुरूज-चंदा सबो के। ए बहुत अच्छा बात आय काबर ते अइसन दृष्टिकोण ले, अइसन जम्मो जिनिस ल माने अउ जाने के बोध होथे, सबके सम्मान अउ संरक्षण के भाव जागथे, परमात्मा के हर कृति ल वोकरे रूप माने के सोच उपजथे। हमर इहां बहुदेव पूजा के रिवाज हे, इहू हर इही सोच के उपज आय। अइसन किसम के बात मनखे के मन म सबला अपन माने के भाव पैदा करथे। जबकि केवल एके देवता ल माने, जाने अउ पूजे के उपदेश ले लोगन म संकीर्णता के सोच उपजथे। अपन ईष्टदेव के छोड़ दूसर बर मन म ईरखा भाव पैदा होथे। अउ फेर जेकर मन म दूसर के ईष्ट खातिर ईरखा भाव पैदा होगे, त फेर वो मनखे दुनिया म कोनो काम के नइ रहि जाय।
आज दुनिया भर म धर्म अउ वोकर ले संबंधित उपदेश या नियम-कायदा के नाम म जेन मार-काट अउ खून-खराबा देखे जावत हे, सब अइसने एके देवता के नाम म कुंठित होए लोगन मन के सेती आय। हमर इहां कोनो भी देवी-देवता के पूजा के पहिली गौरी-गणेश के पूजा के विधान हे, इहू ह इही बात के संदेश देथे के सिरिफ एके झन के पूजा नहीं भलुक संग म मातृशक्ति अउ गणशक्ति के घलोक पूजा करव तब जाके पितृशक्ति के पूजा ह पूरा होही।
चैत नवरात ले नवा बछर के शुरूवात माने के आध्यात्कि कारण घलोक हे। हमर इहां जतका भी धर्म ग्रंथ हे, जम्मो म सृष्टिक्रम प्रारंभ होए के तिथि इही ल माने गे हे। साधना काल म घलो ए बात के ज्ञान करवाए जाथे। साधना के अंतर्गत जतका नवा काम होथे, सब इहें ले चालू होथे। देवारी माने के बाद कोनो भी नवा कारज के भूमिका बने ले धर लेथे, फेर चालू होथे वो ह चैत नवरात ले ही। इहां इहू जानना जरूरी हे के हमर देव मंडल ह एकरे आधार म चलथे। माने भारतीय गणना अउ पद्धति के मुताबिक, संग म चंद्रमा के घट-बढ़ के आधार म तिथि के निर्धारण के अनुसार ही अपन-अपन तिथि म अपन विशेष उपस्थिति के अनुभव कराथें।
नवा बछर अउ नवरात के चरचा होवत हे, त महतारी के घलोक नवा अउ जुन्ना आगमन के चरचा होना चाही। हमर इहां नवरात माने माता के उपासना के परब साल म दू बेर काबर मनाए जाथे? सब देवता के तो साल म सिरिफ एके बार परब मनाये जाथे, फेर माता के साल म दू पइत परब आथे। एकर असल कारण ये आय के माता के दू अलग-अलग बार मानव रूप म प्रागट्य होए हे। पहिली बार उन सती के रूप म राजा दक्ष के घर अवतरे रिहिन हें, बाद म पार्वती के रूप म राजा हिमालय के इहां। एकरे सेती माता के उपासना के परब ल साल म दू बेर मनाए जाथे। सती के रूप म उन चैत महीना म अउ पार्वती के रूप म कुंवार महीना म अवतरे रिहिन हें।
सुशील भोले
संस्थापक, आदि धर्म सभा
54/191, डॉ. बघेल गली, संजय नगर
(टिकरापारा) रायपुर (छ. ग.)-492001
मो. 98269 92811, 79747 25684


text:
हमर राम जी ठेठवार बइहाय हवे, बिहनिया ले तेंदुंसार के लौड़ी धर के किंजरत हे। मैं हां टेसन कोती जात रहेवं त भेंट पाएंव। सोचेंव के बिहनियाच ले मिल गे साले हां पेरे बर। महुं कलेचुप रेंगत रहेंव, झन देखे कहिके, फ़ेर देख डारिस बु्जा हां।
"महाराज! पाय लागी, रुक देंवता रुक, गोड़ ला धरन दे।" अइसने कहिके गोड़ ला धर लिस लुवाठ हा।
"खुस राह, जय हो, राम जी, कैसे बिहनियाच-बिहनिया ले भट्ठी डहार आगे"
"का बताओं महाराज! हमर घर मेरन एक झिन मास्टर रेहे बर आए हवे, बने पढे लिखे होशियार हे, ओखरे चक्कर मा पर गेंव, अलहन होगे महाराज-तिंही कुछु कर त मोर संसो हां हेरावे"
"अरे गोड़ ला त छोड, जम्मो हां देखत हे साले, बिहनिया ले दारु पी के फ़जीता करत हस"
"नई छोडवं गोड़ ला, पहिली मोर गोठ ला सुन, अउ मोर समस्या ला दूर कर"
"छोड साले गोड़ ला, तमासा लगाए हस टेसन मा, गोड़ ला छोडबे त सुनहुं मे हां" अइसे कहेवं त मानिस बुजा अउ गोड़ ला छोडिस।"
"का बताओं महाराज! पंदराही पहिले मास्टर हां पेपर पढत रहिसे त मैं पुछ डारेव काय पढत हस गुरुजी कहिके। त गुरुजी किहिस-"राम जी तोरे लायक बुता हवे, तोर डेरी मा एक ले एक बने सुंदर भैंसी हवे अउ बने बम्बई मा भैंसी मन के ब्रह्माण्ड सुंदरी प्रतियोगिता होवत हवे, तहुं अपन एको ठिक भैंसी ल साज संवार के भेज दे, जीत जाही त बने इनाम मिलही, पेपर मा तोर अउ भैंसी के फ़ोटो छपही, बने डेरी के गिराहकी बढ जही, तोला चंडी बांटे ला नइ लागे जम्मों हां इंहच्चे ले आ के दुध ले जाही।"
"त फ़ेर काय होइस गा-आघु बता मोला तुरते जाना हे, गोठ ला लमा झन जजमान अवैइया हे।"
"मास्टर ला पुछेंव त उहां जाए बर काय करे ला लागही, त ओहां बताईस तोर भैंसी ला बने धो मांज के रखे कर 10-15 दिन मा एकदमें चिकना जाही, मोर जमना मुर्रा भैंसी हवे, बने कर्रु-कर्रु आंखी के, कटारी नैना, देखथे तौने हां दीवाना हो जाथे, बने रोज बिहनिया अउ संझनिया फ़ेयर अन्ड लवली चुपरंव, बने गोरियागे रहिस। तहां ओ ला बम्बई पठोएं बरातु संग। कहिथे के ब्रह्माण्ड सुंदरी बने बर जाथे तेखर संग एक ठिक मनेजर घला पठोए ला लागथे, ओखर देख रेख जतन करे बर। बरातु हां ओखर पानी कांजी के बेवस्था करही, अउ एक ठिक झोलंगा पेंट, काय कहिथे टुरा मन, बरमुड़ा, हां! बरमुड़ा तैसने घला सिलाए हवे। कांहि स्टेजे मा छर्रा मार के पुंछी ला हला दिस त हो गे सत्यानाश । अब भैंसी हां त चल दिस महाराज ।
"ले बने होगे, इनाम झोंक के आही त उही पैसा दु-चार ठिक भैंसी अउ बिसा लेबे। त एमा काय संसो होगे तोला।"
"तैंहा संसो कहत हस, मोर जीव परान छुटत हे, हमर नाती हां पढैया हवे, ओ हां बताइस के जौन हां ए सुंदरी प्रतियोगिता मा चल देथे तौन हा, लहुट के नइ आवै, मनेजरे संग मसक दे थे। अउ उंहा त रंग-रंग के पड़वा अउ भैंसा आथे, कहीं काखरो संग मसक दिस त मोर काय होही। अउ लहुट के आगे त दुहाय नहीं, फ़िगर खराब हो जाही कहिथे। अब बता काला फ़िगर कहि्थे तेला मैं काय जानवं। जब ले सुने हंव अइसने तब ले बुध हां काम नई करत हे पी-पी के गिंजरत हंव अउ तोला खोजत रहेंव।
"त एमा मै काय कर सकथौं?"
"तैंहा महाराज बम्बई आत-जात रहिथस, मोर भैंसी ला लहुटा देतेस, मोला नई बनाना हे ब्रह्माण्ड सुंदरी, हाय मोर जमना! तोर जाए ला कोठा पर गे हे सुन्ना। ला दे महाराज मोर जमना ला, आही त ओखर बर 10किलो फ़ेयर एन्ड लवली अउ 5किलो लिपिस्टिक बिसाहुं, भले कर्जा हो जाही फ़ेर ओखर गोल्डन फ़ेसियल करवाहुं,बने आई ब्रो ला कमान कस बनवाहूँ, एक दम सजाहुं भगवान, एक दम सजाहुं।
"ले सुन डरेवं तोर गोठ ला, जा घर जा, मैं हां तोर जमना ला लाए के उदिम करत हंव, अउ बिहनिया ले पी-पी के झन किंजर, बने जा के सुत। तोर जमना हां आ जाही।"
"ले मैं जात हंव महाराज, फ़ेर मोर जमना हां दुहाय नहीं कहिथे, इंहा रिहिस त दु टैम के 15 किलो दुहात रहिसे, एकदमे नुकसान हो जाही गा।"
"भैंसी चाहे कोठा के होय या ब्रह्माण्ड सुंदरी, ओ हां जिहां रही उहां ओला दुहायच ला परही। इंहा त तैं एके झन दुहैया हस, बाहिर मा त नाहना डोरी धर के अड़बड़ पहाटिया मन गिंजरत रहिथे, कौनो भैंसी पातेन त दुहतेन, ले तैं जा महुं जात हवं, मोरो जजमान के आए के बेरा होगे हे।" अइसे कहीके महुं रेंग देंव।---